text:
AMAK TA GRADISÌ NA TUR ESNAN KU A KOPERÁ PA POR LOGRA REAPERTURA DI FARÁNDULA ENTRANTE 19 10 21, DI UN FORMA RESPONSABEL Union ta e yabi pa solushon.
AMAK TA GRADISÌ NA TUR ESNAN KU A KOPERÁ PA POR LOGRA REAPERTURA DI FARÁNDULA ENTRANTE 19 10 21, DI UN FORMA RESPONSABEL
Union ta e yabi pa solushon.
WILLEMSTAD — Direktiva di AMAK ta sumamente satisfecho, ku despues di mas ku un aña i mei di lucha, porfin ku despues di e diferente akshonnan di último simannan, kontaktonan personal ku miembronan di e tim di krísis, intervenshon di parlamentario Gibi Doran, programanan farandulero radial, porfin huma blanku a sali.
Pa mas ku un aña i mei artistanan a keda privá, di por a ekspresá nan mesa den un òf otro forma di arte o pa ehersé nan labor.
Den e sit8uashon aktual no ta kestion di skor pa logronan personal, pero e mensahenan komun ku konhuntamente tabata bin dilanti di e diferente gruponan di interes, sigur a krea un bon impreshon, serka esnan ku tin ku tuma e desishon.
No por keda reuní pa diskutí e diferente proposishonnan pa kobertura di e sektor farandulero, pero a yega e momento pa tuma desishon, i habri e sektor di un forma responsabel, kaminda tur esnan ku ta envolví,inkluso músikonan i artistanan, pa karga nan responsabilidat, pa nos por sigui tene e sifranan di kontagio abou.
Mester evitá pa demasiado aglomerashon, i mantené aplikashon di reglanan di higiena.
Durante e konferensha di prensa di ayera, promé minister sr. Gilmar Pisas, tabata fuerte i firme ku ekspreshonnan al kaso, i tambe mester duna rekonosimentu tambe na tur esnan ku a hiba palabra i tambe miembronan di prensa,ku den un forma al kaso a reakshoná, riba e desishonnan ku gobièrnu a tuma.
Ta bon pa enfatisá e bon trabou ku e tim di krísis a desplegá, pa awor aki e pandemia di Covid na Kòrsou , ta bon kontrolá.
Ounke te ainda tin sierto restrikshonnan pa esnan ku no ta ful bakuná, tòg ta bin un alivio pa e situashon vigente ku a kousa reves finansiero pa músikonan i artistanan i trahadónan den horeca.
E hecho ku gran parti di e pueblo aki a bakuná, sigur lo a kontribuí ku e kontagio di e sifranan di Covid a keda abou.
Pa e motibu aki direktiva di AMAK ta konsehá tur músiko i artista pa mas tantu posibel bai bakuná. Si enbèrdat na momentu ku 85% di nos poblashon ta bakuná, esei por krea e komunidat sano i salú, ban hasi uso pa duna posibilidat pa bakuná sin tin kosto mará na dje, pa nos aktividatnan farandulero por bolbe reanudá den forma responsabel.
Finalmente Direktiva di AMAK ke felisitá tur nos músikonan i artistanan ku e logro aki, i nan mes momento hopi éksito pa futuro kompromisonan.
Ban mantené positivismo, hasi bon uso di nos kreatividat i responsabilidat durante di e periodo di “Post Covid” aki, i ban spera ku aki 3 siman, durante e reunion di evaluashon di gobièrnu, nos por konstatá ku e resultadonan di Covid a keda abou, pa di e forma ei Kòrsou por sigui biba den un ambiente saludabel den e normal nobo.
Direktiva di AMAK


c: text/html

text:
Nos no ta spar niun esfuerso pa traha produkto di alta kalidat na un preis rasonabel ku ta mehorá e bida di hendenan ku ta us'é.
E kombinashon di e fórmula di alkohòl i mentol ta hasi nos produkto apropiá bo diferente uso, refreskante di pia te kabes, i perfekto pa uso diario.
70% Alkohòl Etíliko
Nos ta orguyoso di por kuida nos komunidat. Na kuminsamentu di e brote di COVID-19, nos a introdusí un produkto ku un porsentahe mas altu di alkohòl. Asina nos a yuda nos komunidat tene nan man limpi durante e periodo aki
NOS PRODUKTONAN
(èrko den un bòter), pa ALIVIÁ síntomanan di enfermedat (doló di kabes, grip), pero
tambe pa REKARGÁ (duna energia na múskulonan, habri kanalnan di rosea).
Di nos blog
Nasé na Kòrsou na 1948
Glacial ta un di e markanan di mas kerí na Kòrsou i den Karibe. Deskubrí nos historia i nos evolushon durante e último 72 aña.
E loshon di SPAT!
Alcolado Glacial ta nos promé produkto i e motibu dikon Glacial a bira un artíkulo indispensabel den asina tantu kas di generashon pa generashon.
Glacial
Ta Yuda
Glacial ta forma un parti importante di e
komunidat Kurasoleño ya for di su inisio.
Nos ta kere den e kreashon di un impakto fuerte
i positivo den e kuido di salú, edukashon,
deportenan i nos bunita medio ambiente.

robotstxt: allowed

filter: keep


text:
Scol pa Polis ta informa
Scol pa Polis ta informa cu entrante 1 di october 2021 por solicita den forma digital.
Exigencianan pa inscripcion ta:
- Nacionalidad Hulandes
- Inscribi na Aruba
- Edad minimo 17 aña y maximo 34 aña
- Haltura minimo di 1.60 meter
- Den posesion di dipolma MAVO, EPI, EPB Doorstroom of diploma ekivalente.
Pa solicita mester manda un email na: adminpoi@kparuba.com
Pa mas informacion por acudi na e facebook page:
Info / Contact
Pa mas informacion mester tuma contacto cu:Scroll To Top


text: Diabierna anochi mayoria di lugarnan nocturno tabata hopi bon bishita y Yen Yen Bar Restaurant tambe tabata uno basta bon bishita y polis a pasa controla. Na e sitio polis a nota un pelea andando pafo y a bay atende cu esaki. A bin tende cu den e pelea aki tabata tin sacamento di arma. E sospechoso cu tabata tin e arma a benta esaki patras di e lugar y a sali core bay pero polis a logra gar’e un poco mas lew. Ora a listra den e area a bin logra haya un arma di candela mesora a confisca e arma y a detene e sospechoso pa posesion di un arma di candela.


text:
WILLEMSTAD – For di otro luna e operashonnan pa hasi stoma mas chikí na Hòspital Sint Elisabeth (Sehos) lo kuminsá atrobe. Asina kabes i dosente di e sekshon di siruhia Patrick Fa Si Oen, ku alabes ta kordinadó di e programa bariatriko, ta bisa.
“Aktualmente e pashèntnan ta den e trayekto preliminar i ta ferwagt ku e pashèntnan ku ta bini na remarke pa un operashon despues di pasa de e trayekto preliminar, den bon deliberashon ku inspekshon, for di e di tres kuartal di e aña aki por operá”, segun Fa Si Oen.
Segun e siruhano lo ehekutá e programa ku un tim di internista, dietista, sikólogo, siruhano, anestesista, gastro-enterólogo i enfermero.
Fa Si Oen a operá un pashènt djis despues ku a kita e paro riba operashon pa hasi stoma mas chikí, segun e médiko durante un “kongreso kirúrgiko den un seshon live ku imagen live streaming pa un públiko di kongreso eksperto, den kuadro di enseñansa regional.”
Na februari 2013 inspekshon a stòp e operashonnan pa hasi stoma mas chikí despues di vários kaso di morto. Na yanüari di 2014 e siruhano Patrick Fa Si Oen a boga pa kuminsá atrobe ku e programa despues ku a hasi un investigashon interno. No a publiká e investigashon pasobra e ta kontené dato tokante pashènt.
Garantia di kalidat
Segun Rodrigues Pereira e rapòrt ta trata solamente di un investigashon sientífiko di sirugia bariatriko. “Esei ta diferente di un investigashon pa garantisá kalidat. Bo no por hasi esei internamente. Esei ta manera si un karnisero kùr su mes karni. Mi a wak e rapòrt i mi a bisa ku e garantia di kalidat no ta sufisiente ainda. E di dos paso ta e plan di maneho. Ainda nos ta den e fase ei. Den e sekshon di siruhania ta tuma medidanan interno tambe pa garantisá kalidat. Den mi opinion por hasi esaki ku mas énfasis, tambe si ta trata di midimentu di kalidat.”
A nombra Rodrigues Pereira pa sinku aña i aktualmente e tin ocho luna ta traha komo inspektor. El a heredá un inspekshon di Salubridat ku hopi falta di personal. “Tin keho ku a keda sin trata hopi tempu kaba, asta keho di fin di 2010. Esaki ta e sobránan di tur e añanan ku e kontinuidat di e inspekshon a laga hopi di deseá. Ku eksepshon di dos keho a kaba di trata tur keho, 35 fail te 2014. Tin un òf dos keho ku ainda nos mester disidí si nos mes ta sigui ku nan òf si nan mester bai kolegio disiplinario médiko.”
‘High profile’
Tin dos keho ‘high profile’ kaminda esnan interesá ainda ta warda e konklushon: morto di Julio Martina despues di un operashon pa hasi stoma mas chikí i e operashon di galblaas ku a faya di Lisette van Tatenhove. Inspektor no por bisa si ta trata di e dos kasonan aki. Van Tatenhove i Julio Martina su yu hòmber Raylison dos be kaba a manda un karta urgente pa minister di Salubridat Ben Whiteman tokante nan kehonan, pero te awe nan no a haña kontesta.
Rodrigues Pereira ta bisa ku e falta di personal na inspekshon no ta molesti’é, kaminda aktualmente no tin inspektor general tampoko. “Si bo puntra mi ku, ku e kantidat di hende ku inspekshon tin i ku e velosidat ku por hèndel na Kòrsou, por hasi sufisiente den interes di salubridat públiko, mi ta bisa: si. No tin un inspektor general, pero su tarea ta mas di kordiná. Te awor mi no ta haña nesesario tampoko pa nombra un inspektor athunto.”
Fa Si Oen ta laga sa ku dokter Berry, kontra kende ainda tin un keho ta kore pasobra un pashènt a fayesé despues di un operashon pa hasi stoma mas chikí, a indiká ku e no ke ta envolví mas den siruhia bariatriko i ku e no a ehekuta operashon bariatriko mas.
Outor Leoni Leidel-Schenk


text:
Kralendijk – For di djárason 1 di sèptèmber 2021 turista merikano mester hasi un tèst antigéniko grátis na departamento di Salubridat Públiko riba e di 5 dia despues di yegada. Esaki ta pasobra for di e siman akí Merka ta un pais di riesgo hopi haltu pa Boneiru. Na yegada na aeropuerto di Boneiru ta traha un sita pa e tèst akí. Pa biahero ku un estadia kòrtiku tin un eksepshon.
Biahero merikano ku un estadia di 7 dia lo mester hasi un tèst antigéniko na Salubridat Públiko 5 dia despues di yegada i un tèst pa nan biahe di regreso serka un empresa komersial. E biaheronan akí awor no tin mester di hasi un tèst antigéniko riba e di 5 dia na Salubridat Públiko. Nan por hasi e tèst pa nan biahe di regreso serka un empresa komersial i nan tin ku manda resultado di esei pa Salubridat Públiko.
E eksepshon ta konta pa biahero merikano ku tin ku hasi un tèst pa nan biahe di regreso riba dia 4, dia 5 òf dia 6 di nan estadia. E biaheronan akí no tin ku hasi e tèst antigéniko na Salubridat Públiko mas. Pero sí nan tin ku manda resultado di e tèst pa nan biahe di regreso pa Salubridat Públiko. Kada biahero mes mester regla i paga e tèst pa nan biahe di regreso serka un empresa komersial.


text: Sekretario di estado señor Knops ta na Bonaire i ta bai papia ku Gezaghèberi sekretario di teritorio insular.Ta kiko tin di papia si un par di siman pasá a papia na Hulanda? Ta bai bishitá Plenchi di Trabou, pero dikon no ta papia ku WimpySaragosa i RudselLeito. Ta bai dal un trep na Klein Bonaire pa wak desaroyo di SabalPalm ku ta mas importante ku desaroyo di nos hendenan . Ta bai bishitá haf i waf, pero nos sa kiko ta bai wak. Ta tempu pa no tene konferensia di prensa pero un reunion di maske un ora ku tur miembro di prensa i trata e konklushonnan di ombudsmanReiniervan Zutphen. Ta bon pa señor Knops sa ku e Akuerdo Atministrativo no ta funshoná pa motibu ku ke hasi hopi kos sin un struktura bon deliñá. Segun gezaghèber i mènedjer di programa tur kos ta sosodé tras di kortina. Loke ta nifiká balia riba tono di Hulanda. Meskos ku CFT ta supervisá finansa di Bonaire tin eksperto hulandes pa supervisá Akuerdo di Atministrashon. Maneho di Bonaire mester ta den man di Konseho Insular i Kolegio Ehekutivo. Bonaire no konosé un strukturá di efisiensia i efektividat. Esaki mester kuminsá ku e telefonista. Bo ta bèl i bo ta haña un stèm ta bisa bo e menú for di kua bo por skohe i na último un operadó ku ta bisa mi ta konektá bo i na final bisa, e persona ta na reunion, su telefon ta okupá òf e no ta sintá na su mesa i na final bisa purba un biaha mas. E kontestanan aki ta mustra kon bruá maneho di e isla ta. Un telefonista mester di mas outorisashon pa duna e kliente servisio. Un eksigensia ta pa gezaghèber, tur hefe, hefe suplente, sekretario di hefe i hefe suplente, sekretario di portofolio i lidernan di proyekto entregá tur mainta nan agènda na e telefonista ya e sa kiko e por bisa e kliente i kon e por yuda e kliente. E telefonista tambe mester di kurso i mi ta bai bèl i sigui bèl te ora, dia, siman òf luna mi haña un sita ku gezaghèber pa atendé e asuntu akí. Si no logra ta den konseho Insular lo mi trese e asuntu aki dilanti ya ku ABVO no ta hasi nada pa e telefonistanan.


text:
Alemania
Alemania (na alemán: Deutschland), ofisialmente Republika Federal di Alemania (na alemán: Bundesrepublik Deutschland, AFI: [ˈbʊndəsʁepuˌbliːk ˈdɔʏtʃlant]), ta un pais ku ta situa na Oropa Sentral. E ta limita na nort pa e Laman di Nort, Dinamarka i pa e Laman Baltiko, na ost pa e paisnan Polonia i Czechia, na sur pa Oustria I Suisa I na west pa Fransia, Luxembourg, Bélgika y Hulanda. E kapital di Alemania ta Berlin. Alemania ta un estado federal.
EtimologiaEditá
E termino "Alemania" ta derivá di franses Allemagne — tera di alemannan — referiendo na e pueblo germaniko di mesun nomber ku a biba na e aktual region di frontera entre e Fransia y Alemania y ku durante e siglo V a cruza e Riu Reno y a invadi e Galia Romano.
Divishon politikoEditá
- Baden-Württemberg
- Freistaat Bayern
- Land Brandenburg
- Berlin
- Bremen
- Hamburg
- Hessen
- Land Mecklenburg-Vorpommern
- Niedersachsen
- Nordrhein-Westfalen
- Land Rheinland-Pfalz
- Land Saarland
- Schleswig-Holstein
- Sachsen-Anhalt
- Sachsen
- Freistaat Thüringen


text:
ORANJESTAD, Aruba: Diasabra 15 di juli ultimo, Andres F. a hunga y a gana e suma miyonario di 1.1 miyon florin, di Lotto 5. E la cumpra diferente combinacion di numbernan loco, y e number cu e la gana cune, ta e mes a hinka den otro, riba un ticket separa. Famia compelto tawata hunto y den sintonia di e sorteo di Lotto diasabra, ora Andres a bira un miyonario. Andres ta bin di un famia di 12 ruman, y e la laga sa cu e ta parti e premio cu henter su famia y cu tambe e lo traha su propio cas, ya cu esaki e no tin ainda di su mes.
Super contento, y cu yen di ambiente positivo, famia henter a pasa Oficina di Lotto busca e check. E ticket ganado a wordo cumpra na Quick Luck Lottery, na Boegoeroei, y numbernan ganado tawata: 07-09-12-23-32 Joker: 33 y Letter: E.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Geplaatst op 17 June 2019 dor di Ministerio Enseñansa, Siensia, Kultura & Deporte
Ministernan sra. Marilyn Alcalá-Wallé i sra. Zita Jesus-Leito a hasi e apertura ofishal na e Seminario ku ta riba e dianan 17 i 18 yüni na Sambil. Durante di e promé dia di e tema: ‘uso i maluso di medionan sosial’, tabatin presentashon di ekspertonan manera sr. Wesley Gibbings (periodista di CARIMAC, Trinidad). Algun di e tópikonan ku a keda presentá djaluna 17 di yüni ta: “Social Media Policy – Media Basics and Developing guidelines for media usage by journalists in the media organization” pa sra. Anika Kentish, “Local perspective on the Use of Social Media” pa sr. Dick Dryer, “Comparison between social media use in Curaçao and St. Kitts & Nevis” pa sra. Melissa Arroyo i “Journalism of verification – research tools to verify social media content for journalistic use” pa sr. Wesley Gibbings.
E social Media Guidelines a keda desaroyá pa Public Media Alliance (PMA) – (antes CBA), ku ta un organisashon ku ta produsí norma editorial pa periodistanan di radio i televishon. Ku finansiamentu di UNESCO Caribbean Cluster Office i sosten di CBU i RJR Gleaner Group, PMA a traha ku profesional di media di komunikashon den Karibe pa desaroyá normanan nobo pa uso di media sosial.
E tema di medionan sosial ta sentral pa mehorá embolbimentu di oudiensia i por kondusí na maneranan nobo di ingreso i komunikashon. Pero si hasi esaki di forma robes e por tin konsekuensha dañino pa reputashon den e área di prensa. Den e kuadro aki i huntu ku un di nos medionan lokal a organisá e seminario pa duna informashon aktual i konkreto na nos medio nan di komunikashon lokal.
Pa mas informashon di e palabranan di apertura di Minister Alcalá-Wallé por klik aki: Apertura Spich Minister di E.S.K.D.
—
KOMUNIKASHON


text:
Durante e ceremonio protocolar di Apertura di e Aña Parlamentario,
Subrayando Desaroyo Economico, Union y Democracia entre otro
Durante e ceremonia protocolar di Apertura di e Aña Parlamentario, un biaha mas, Su Excelencia Gobernador di Aruba, Señor Alfonso Boekhoudt a duna un discurso hopi elocuente treciendo hopi punto padilanti na un manera balansa. Prome Minister Evelyn Wever-Croes ta reacciona riba 3 punto cu a hala su atencion mas di e discurso di Gobernador: Desaroyo Economico, Union y Democracia.
Nos ta den un aña caminda cu lo tin hopi reto. Ainda nos ta den e pandemia pero tambe nos ta den recuperacion. Su Excelencia Alfonso Boekhoudt a subraya e desaroyo economico cu ta locual ta bay saca nos di e crisis cu e pandemia a ocaciona. Gobernador a menciona tambe diferente faceta di e desaroyo economico y kico ta e retonan pa por logra. Gabinete Wever-Croes I desde cu a cuminsa goberna, a pone como un prioridad e desaroyo economico di nos pais y di biaha a cuminsa traha riba proyectonan cu a cuminsa pone nos pais bek riba e rumbo di un economia fuerte y resiliente. Apesar cu Covid a causa hopi daño, cu e maneho cu Gobierno a hiba, a pone nos riba e caminda di recuperacion. Gabinete Wever-Croes II lo continua cu e trabou y proyectonan pa asina Aruba pronto para bek fuerte y resiliente economicamente.
Gobernador a papia di union expresando cu union no kiermeen cu tur ora nos ta di acuerdo cu otro riba tur cos. Pero union ta ora bo por uni den un meta comun. Bo ta keda mantene bo posicion, bo opinion, bo ideologia bo conviccion pero cu un meta comun cu ta Aruba. “Mi ta convenci cu e parti di union ta hopi importante pa nos pais. Hunto, Gobierno, Parlamento y pueblo di Aruba lo logra tur meta poni nos dilanti”, Prome Minister a remarca.
Riba e tema di democracia, Prome Minister a expresa cu e no ta kere cu tin un pais cu tin un democracia perfecto y Aruba sigur no ta pretende di tin un pero loke sigur nos tin ta algun derechonan fundamental cu ta den nos man pa cuida nan y protehe nan percurando cu nos ta keda cu un democracia bibo.
“Parlamento ta e sala na unda democracia mester wordo biba. Mi a mira cu ultimo añanan Parlamento a gana mas confiansa di comunidad. E nivel di debate den Parlamento ta hala mas atencion positivo den comunidad pero e ta asina delicado ya cu cada un di nos mester tin e responsabilidad pa por cuid’e door di hiba debatenan na nivel buscando pa nan ta fundamental. Mester tin prueba cu cosnan ta berdad y specialmente no riba mentira. Si nos como parlamentarionan mes hiba e debate na e nivel ey, nos lo keda mantene e confiansa cu nos a haña den comunidad. Democracia ta depende di e confiansa cu pueblo tin den nos como politiconan. Confiansa ta un cos cu ta tarda pa bo hañe pero bo ta perde den un rato di ora”, Prome Minister a duna di conoce.
Prome Minister a expresa su deseo cu e Parlamento aki por sigui traha riba gana e confiansa di comunidad y asina teniendo cuenta kico pueblo kier, nos ta mantene nos derechonan fundamental democratico.
“Esaki ta un bunita mensahe di Su Excelencia Señor Gobernador, Alfonso Boekhoudt. Mi ta kere cu Gobernador a trece tur punto balansa padilanti canando e caminda entre tur diferente posicion cu hendenan por tin, vacuna of no vacuna, cuida curpa of no cuida curpa, desaroyo economico, no desaroyo economico, duna mas fase of bay traha mas riba crea empleo. El a cana exactamente den e linea y trece tur cos balansa cu ta crea un plataforma pa por continua”, Prome Minister Evelyn Wever-Croes a expresa.


text:
BONEIRU.
Awe algu despues di 11 am un konvoi ku ta wordu uza pa kore tour ku turista nan ku bishita Boneiru ku barku nan krusero a bai awa.
Algu a bai robes na momento ku e shofur tabata maniobra riba e pier di douane pa saka e konvoi anto esaki a bai laman.
E shofur ku e tour guide so tabata den e konvoi na momentu ku esaki a sosode.
Nan a wordu reskata sin problema.
Danki dios no tabata tin niun turista abordo.
Polis, kuerpo di bombero, douane y ambulance tabata tey mesora.
FUENTE: AIMED AYUBI.
NOTISIA KU BO POR KONFIA.


text:
Oranjestad-Den siman Sindicato di Maestro a ricibi e maestro di Scol Primario Kudawecha, esta Juf. S.Croes pa dun’e sosten cu su caso. E persona en cuestion a ricibi un carta firma pa director di DPS esta Sr. W.Kock, notificando e maestro entre otro riba un suspencion sin fecha defini. E carta no ta referi na ningun articulo di LMA. Segun version di Juf. S.Croes el a ser invita durante orario di scol, cual segun inspeccion ta contra reglanan, pa un reunion cu Sr. W. Kock y un representante di Minister Hooyboer-Winklaar. Durante dicho reunion e maestro a haya e oportunidad di scucha un supuesto keho pero no a dun’e e oportunidad di trese su banda di e version dilanti. A bis’e cu un grabacion y declaracion di padrastro di su alumno tabata suficiente pa nan. Algun dia despues e maestro a haya un yamada pae pasa busca un carta na DPS cual pa su sorpresa ta un carta cu ta suspende for su clas y di su funccion como docente. SIMAR no ta basa su mes riba speculacion ni riba redo, sino mas bien ta atende su casonan basa riba hecho, documentacion, investigacion y informacion concreto riba un base legal.
Pa loke ta casonan di alumnonan, tin procedura y hirargia pa atende esakinan. Ta cuminsa cu atende cu maestro, ta sigui cu cabesante y despues si ta necesario cu director of directiva di scol. Minister ya ta un paso hopi mas leu cu hasta ta pidi pa atende cu su representantenan prome cu yega directamente na su persona.
Pa loke ta e empleado, esta e maestro, tin e mesun procedura. Banda di e hirargia, tin ley pa atende cu casonan caminda ta dicidi di suspende un persona di su function/ responsabilidad diario.
SIMAR tin entendi cu prome cu esaki tabatin un conbersacion entre e maestro , e cabesante y e mayornan y a papia y a yega na un entendimiento mutuo cu a caba na disculpa di ambos banda y na un “handshake”. Tocante e supuesto grabacion e cabayero a indica cu e la “delete” esaki pa buena marcha di tur cos. Porcierto e cabayero aki a graba un conbersacion SIN DERECHO ALGUNO Y ALAVES SIN PERMISO di e personanan presente na esaki. Esaki ta claramente un violacion riba drecho di privacidad a base di leynan internacional. Pa colmo a hiba esaki DESPUES di e conbersacion directamente pa Minister Hooyboer-Winklaar, kende ta e persona encarga pa cuido di interes general y no pa interes individual. Pues Minister Hooyboer-Winklaar na su turno a duna ordo na director di DPS pa suspende e maestro en cuestion. Mester menciona cu e padrastro en cuestion varios biaha a menciona cu e lo por haci uso di su contacto estrecho cu Minister si ta necesario, cual ela a demostra di a haci tambe.
SIMAR mientras tanto a busca informacion concreto cerca director di DPS pa saca afor ta riba ki base a suspende e maestro. Resultado ta cu a basa nan mes riba e grabacion (ilegal) y un supuesto declaracion di e mayornan en cuestion. Mientras tanto a resulta cu no tin NINGUN keho oficialmente entrega tampoco na DPS contra e maestro aki. Loke mester remarca ta cu no ta existi niun file cu kehonan contra e maestro aki. Su file ta intachabel y contrario na loke a ser tresi dilanti y na un forma negativo , E TA UN MAESTRO EHEMPLAR, STIMA Y APRECIA.
E decision tuma di parti DPS, bou ordo di Minister, sin un procedura legal y coherente a trese un desunion den enseñansa y comunidad. Esaki SIMAR ta lamenta y ta mustra un abuso di poder.
SIMAR ta haya cu Minister Hooyboer-Winklaar y director di DPS a faya barbaramente, ya cu no a haci e investigacion necesario y corecto. Esaki sigur lo a encera tur informacion entorno e trayectoria di e scol, e maestronan, y demas alumnonan pa cu e elumno y e padrastro en cuestion, cual a yega na e motibo pa tene un combersacion cu e mayor.
Nos ta hopi preocupa pa e situacion cu ta reina na e scol si mira cu ta clas 6 y e muchanan ta preparando pa scol avansa. E situacion tambe ta trese un sabor amargo den TEAM ya cu nan ta sinti cu nan trabou ta na peliger via DPS y Minister Hooyboer-Winklaar.
Pa finalisa, SIMAR a manda un carta pa Minister Hooyboer-Winklaar cu peticion pa sinta na mesa lo mas pronto posibel cu tur e personanan concerni y pa sanea e situacion amargo aki.


text:
31Luku, Mi e seni Mi boskopuman di sa meki a pasi klari gi Mi. A Masra di un e suku, a Engel fu a ferbontu, di un e angri fu si, sa kon na en tempel sondro fu piki na fesi. Luku, A e kon, MASRA fu ala sani taki. 2Suma o tan na libi a dei di A e kon? Suma o man tan tnapu te A de fu si? Bika A o de leki faya nanga san den e bron solfru nanga gowtu. A o de leki a watra nanga san den e breki katun fu a kon weti. 3A o sidon leki wan sma di e bron a solfru fu a kon safu, fu puru ala doti na ini. A sa krin den leki fa den e krin gowtu nanga solfru, fu den kan tyari ofrandi tapu a yoisti fasi gi MASRA. 4Dan MASRA sa abi prisiri baka nanga den ofrandi fu Yuda nanga Yerusalem, leki na ini den dei fu bifo, leki na ini den yari di psa gwe. 5Mi sa kon na unu fu krutu unu. Mi no sa draidrai fu krutu den tofruman, den sma di e huru, den sma di e lei gi trawan fesi krutubakra, den sma di e hori moni fu den wrokoman na baka, den sma di e pina den uma di masra dede kba nanga den pikin di no abi p'pa nanga m'ma moro nanga den sma di no wan gi doroseisma no wan leti. Bika den no e lespeki Mi, MASRA fu ala sani taki.
6Fu tru, Mi, MASRA, no kenki. Ma unu, bakapikin fu Yakob, no kenki tu. 7Sensi a ten di den afo fu unu ben de na libi ete den no ben hori densrefi na den sani fu Mi, di den ben mus tan du. Un drai kon baka na Mi, dan Mi sa drai kon baka na unu. Na dati MASRA fu ala sani taki. Ma dan un e aksi taki: “San wi du so taki wi mus drai kon baka?” 8Wan sma no kan fufuru sani fu Gado. Ma un e fufuru sani fu Mi. Dan un e aksi taki: “San wi e fufuru fu Yu?” Un e du dati fu di un e hori den tin prosenti na baka nanga den spesrutu ofrandi di den sma e tyari gi Mi. 9Wan fluku de trutru na un tapu, bika na Mi un e fufuru. Unu, a heri folku. 10Un tyari ala den tin prosenti go poti ini den maksin, fu nyanyan kan de ini Mi oso. Un du dati, MASRA fu ala sani taki, dan un sa si efu Mi no sa opo den fensre fu heimel dan Mi blesi un bogobogo. 11Dan Mi sa bari den sprenka fu den no nyan a nyanyan fu un gron moro, fu den droifibon kan abi froktu, MASRA fu ala sani taki. 12Ala folku sa taki fa Mi blesi unu, fu di a kondre fu unu na wan bun kondre, MASRA fu ala sani taki.
13Un gi Mi bigitaki, MASRA taki. Dan un aksi taki: “San na den bigi taki di wi taki?” 14Un taki tak': “A no abi no wan wini fu dini MASRA. Sortu bun a e tyari gi wi efu wi hori wisrefi na den komanderi fu En? Fu sanede wi mus sari fesi MASRA fu ala sani? 15Fu dat'ede wi mus fu taki tak' a e go bun nanga den sma di abi heimemre. Bika a gersi leki ala sani e go bun nanga den sma di no e dini Gado. Efu den tesi Gado srefi noti no e psa nanga den.”
16Na so den sma di e lespeki MASRA e taki nanga makandra. Ma MASRA yere. A arki bun. Leti na En fesi den skrifi den nen fu den sma di e lespeki MASRA èn di no e meki spotu nanga En nen. 17Den sa de fu Mi tapu a dei di Mi poti, MASRA fu ala sani taki. Mi sa abi sari-ati nanga den leki fa wan p'pa e abi sari-ati nanga en manpikin di e du san a p'pa e taki. 18Dan un sa si baka suma bun ini Gado ai nanga suma na den sma di no e dini Gado, suma e anbegi Gado nanga suma no e anbegi Gado.


text:
Tur Mucha di Aruba ta cordialmente invita pa Bin Pasa Pret cu Rotaract
Oranjestad- Dia 16 di november Rotaract Club of Aruba lo ta organizando e di 6 edicion di e feria tan gusta “Pasa Pret cu Rotaract” na Club Caiquetio. Un evento completamente gratis cu diferente actividadnan pa mucha y mayornan pasa un atardi dibertido. E feria di Pasa Pret cu Rotaract ta wordo organisa desde 2014 den conexion cu e dia International di proclamacion di e Derechonan di Mucha. Celebra mundialmente dia 20 di november, e derechonan di mucha ta stipula cu tur mucha tin derecho riba bida, salud, educacion, pa hunga, riba bida familiar, di ser proteha for di violencia, no wordo discrimina, y pa nan opinion wordo scucha. Ta pa e motibo aki Rotaract Club of Aruba a wordo inspira pa organisa un feria unda tur mucha di Aruba por bin eherce nan derecho di hunga hunto cu nan famia, amiguito y amiguitanan. E aña aki e feria lo ta un bes mas na Club Caiquetio cuminsando for di 12’or di merdia te cu 5’or di atardi. Lo bai tin diferente wega manera: Careda di Bulamento den Saco, Careda di Douw, Baseball pitching, Bowling, Huki di Arte, Face painting, Photobooth, Careda cu Cuchara y mucho mas. Alabes, cada mucha ta haya e oportunidad pa busca un regalito den grabbelton despues cu nan caba di hunga tur e weganan. Banda di tur e weganan lo bai tin Bouncy House, grupo di baile, y musica di DJ’s. E biaha aki ta pidi tur mucha pa bin cu nan kleurplaat di Pasa Pret cu Rotaract pa asina nan por ricibi un ticket na e Huki di Arte dia di e evento pa drenta e rifa pa por gana un bunita premio durante e transcurso di e evento. Por download esaki for di e potret of por manda Rotaract Club of Aruba un mensahe riba nan pagina di Facebook. Rotaract Club of Aruba kier gradici sponsornan cu sigur ta haci’e posibel pa tin un evento di calidad pero gratis: De Wit & Van Dorp Stores, Forensys y FMSA. Alabes mester gradici Mi Mami Group y The Simpler The Better Party Decorations pa nan colaboracion durante e evento aki. Nos ta invita tur mami cu papi, oma cu opa, tanchi cu tio pa bin pasa un dia dushi cu e chikitonan. No lubida di print y trece e pintura di Pasa Pret cu Rotaract na e evento. Pa mas informacion, Like y Follow e pagina di Facebook y Instagram di Rotaract Club of Aruba of klik cu bo ta interesa riba e pagina di e evento “Pasa Pret cu Rotaract” riba Facebook.


text:
Algun siman pasa a introduci e sistema di traha cu afspraak so na tur localidad di LabHOH cu e meta principal pa evita aglomeracion. Durante aña nos a custumbra cu e sistema di “walk in” na cualkier prikpost di LabHOH pero mester a cambia esaki den cuadro di e COVID-19. E meta principal ta keda higiena y distanciamento social pa proteha tanto pashent como personal di LabHOH. Tene bon na cuenta cu si no tin cita no lo por atende bo persona. Pa traha un cita por yama LabHOH di dialuna pa diabierna di 7am pa 3pm na 527- 4901. Ta pidi tur pashent pa meld na bali maximo 5 minuut prome cu bo cita y no mas pa evita aglomeracion di hende.
Na e prikpost situa na Hospital tin e orario di 7am pa 3.30pm y na prikpost di Oranjestad di 6.30am pa 11.45am. Na Piedra Plat ta habri di 6am pa 10.45am y na San Nicolas (banda di Arubus) ta habri di 6.30 am pa 10.45am.
Por fabor tene bon cuenta cu e cambio aki menciona. Nos ta pidi pa aplica un bon higiena di man y tene distancia social na tur prikpost. Y si bo ta sinti un di e e sintomanan di COVID-19 keda cas y yama bo dokter di cas pa aisna sigui su intruccionnan.


text:
Hulanda?
Stò'i nèk!
Awor tambe disponibel na ingles
Si bo ke bai Hulanda, studia i terminá ku un diploma den bo man, e buki akí ta pa bo! Un guia yená ku entre otro:
- Historia real di studiante i èks studiante
- Informashon tokante e idioma i kultura hulandes
- Lista di kontrol (checklist) pa e promé luna na Hulanda
- Tep pa dil ku sèn, heimwé i soledat
- Lista di deseo (Bucketlist) pa disfrutá di dje na Hulanda
Ku e buki akí komo bo guia, bo ta kuminsá prepará na tempu, bo ta tuma kontrol di bo bida i lo bo ta satisfecho ku e bibá ku bo ta forma komo studiante. Si bo ta bai, bai p’é!
“Mi ta spera e buki aki sirbi pa yuda studiantenan pa prepará pa nan emigrá pa Hulanda, i saka lo maksimo di nan estadia. Mi soño ta pa nos tin mas i mas yu di tera eksitoso i ku orguyosamente por regresá bèk pa aportá na nos país.”
Marhainska W.
Sakoetoe


text:
E aña aki Cosecha, lo habri su portanan un vez mas durante e feria anual di arte na San Nicolas.
Awe diabierna lo tin dos artista conoci trahando piesanan di murano glass den tienda. Aki ta trata di Marcha Hoost y Marian Abath cu lo tey presente pa asina por mustra con nan ta traha piesanan hopi bunita cu glas. Lo tin un prijs special riba beads y tambe armband solamente pa e anochi aki. Estella Brown Thode tambe lo tey y asina ta demostra con pa traha su divi divi nan.
Aña pasa Cosecha a presenta un live manequin show, pero e aña Cosecha lo tin un model show teatral den nan vitrina unda lo mustra diferente piesa cu tin den tienda y na mesun momento publico por interact cu nan. Esaki lo ta diasabra di 8 pm pa 9 pm. E dia aki tambe lo tey artistanan certifica manera Ana Fit, Marva Vlaun y Sharina Gumbs pa haci demostracion.
Diadomingo 24 di november, lo tey Sharina Gumbs cu ta specialisa den pinturanan abstract y Marva Vlaun cu ta hopi conoci na San Nicolas door su bunita trabonan cu e ta haak. Den e area di workshop lo tin un Expo di e participantenan, cu a tuma les di pintura di Erika Moran y pinturanan di e muchanan di Colegio San Antonio, unda nan a traha hunto den grupo pa asina compronde mas di e palabra empatia. Tambe lo tin “DIY workshop” pa bo mes traha bo mesun joyanan.
Cosecha San Nicolas lo habri dia 22, 23 di november di 6:00PM pa 11:00PM y dia 24 di november di 5:00PM pa 10:00PM. Publico en general ta invita pa bin wak piesanan certifica di nos artista- y artesanonan local den Cosecha su tienda. Cosecha ta warda bo bishita durante un weekend artistico, e weekend di Aruba Art Fair na San Nicolas.


text:
Mas cu 12 aña pasa Marcus a dal su prome pasonan den loke awe ta su profesion, siguiendo e mesun pasion cu su tata Bert de Vries. Marcus ta formando parti awor di Optica Oduber & Kan como e miembro nobo di e ekipo Optico y Specialista di Contact Lens. Despues di descubri e mundo di optometria na edad di16 aña, el a caba su high school y a dicidi pa continua su aventura na Rotterdam, siguiendo e estudio di opticien na Zadkine. E tabata un studiante briyante, superando hopi di su compañeronan di klas, haciendo su docente- y mayornan sinti orguyoso di dje.
Despues di solamente 3 aña Marcus a obtene su diploma como opticien y tabata cla pa continua su educacion cu un specialisacion den contact lens. Mientras e tabata traha part time como opticien na Pearl. Trahando na Pearl, e tabata un ehempel atrobe pa su coleganan y rapidamente el a subi e trapi for di opticien principal pa e supervisor di e tienda. Sinembargo 3 aña despues a yega e momento di un cambio, y Marcus a prepara su maletanan pa e muda pa Amsterdam, cu ta e melting pot di Hulanda. Aki ta e cas di e optical stores mas renombra mundialmente, y Marcus a encontra su luga na Saton Optiek, un high-end optical store memey di e vecindario di ‘de Pijp’.
Un biaha mas, Marcus su etica di trabou duro a keda demostra den e forma con el a continua subiendo, y converti den e opticien principal y specialista di contact lens, poco despues cu el a cuminsa traha. Despues el a keda promovi pa store mananger y el a supervisa training di multiple studiante unda tambe el a sa di destaca. Como si fuera tabata e destino, e pareha di Bert, Rose-Marie, y nan tres yiunan a uni na e empresa familiar mientras nan ta continua compartiendo e mision di e vision. Iris a cuminsa prome na 2014 despues di a finalisa su estudio di ‘Consultancy and Management’ na NHTV International School na Breda. LeRoy a haci un cambio na final di 2019 y ta asistiendo den controlnan interno y project management.
Mientras cu e transicion a tuma lugar di Optica Oduber & Kan pa The Specialists na final di 2019, Marcus tabata sa cu a yega e momento pa bolbe su isla natal. Un reto nobo tabata sper’e, treciendo su conocimento y añanan di experiencia laboral pa e comunidad di Aruba. Durante añanan a sinti e necesidad pa un cambio. Oduber & Kan ta un nomber basico, conoci pa e hobennan y (principalmente) esunnan mas grandi. Como ambos famia ya no ta den e negoshi mas, nan a sinti cu a yega e tempo pa representa un generacion diferente. Esey ta e momento cu The Specialists a nace. Nan tin plannan grandi pa e aña aki y pa e proximo añanan, asina ta pa keda pendiente pa haya sa mas di The Specialists.


text:
Tambu
Tambú ta un instrumento, pero tambe un género di musika, kanto y baile tipiko di prinsipalmente Kòrsou pero ku wordu toka tambe, aunke menos, na Aruba y Boneiru. E musika di tambú ta ser toká y skucha prinsipalmente fin di aña. Un di e gruponan di tambú di mas konosi na Kòrsòu ta Zojojo y su grupo.
Katibunan prosediente di Kòrsou a hiba e musika di tambú Boneiru, Aruba, Coro (Venezuela) y Puerto Rico. Tambú su komienso tabata na momentu ku antes ku e katibunan tabata ke ekspresa nan mal kontentu, di e mal trato ku nan ta haña serka e shon nan tabata hasi esaki den e forma aki. Di kual ku awendia bo ta mira ku e influensia tei ainda debi ku na Kòrsou ora nan ta toka esaki si bo tende e letranan nan ta ekspresa nan mal kontentu di e aña ku ta kabando i asina aki na un manera sano nan ta saka tur nan pensamentu nan. I tambe awendia e musika di tambú ta wordu toka tambe na un forma poko modifika i ku algun otro instrumento na Boneiru, Aruba, y Coro. Probablemente e uniko grupo di tambú awendia na Aruba ta Sodo y Cuero di e bario di Brazil.
E musika di dande ku ta wordu toka na Aruba fin di aña tambe ta famia direkto di tambu. Na Puerto Rico e musika a evolua den loke awendia ta konosi komo bomba hulandes.
E musika di tumba ku ta konosi na Aruba, Boneiru y Kòrsou ta relata na e musika di Kòrsou tambú.


text:
Conforme cifranan di Censo2020, 17.288 persona di nos poblacion ta 65+ cu ta 16% di nos populacion.
Tema pa 2021 di Nacionnan Uni en conexion cu dia Internacional di Adulto Mayor
ta: “Igualdad Digital pa tur edad”. E tema aki ta afirma e necesidad di acceso y participacion significativo den e mundo digital di esnan adulto mayor. Y esaki sigur ta bin bek den e retonan cu nos grandinan ta confronta cune.
Na Aruba e accesibilidad pa cu e mundo digital ta hopi halto, 71% di esnan 65+ tin conexion di Internet di un of otro forma. Esaki sigur ta hopi positivo y necesario mirando cu e mundo di tecnologia ta avansando hopi lihe. Loke ta trata e conocimento di uzo digital si ta hopi abou entre nos adultonan mayor.
Mientras cu mundo completo ta haciendo esfuersonan pa conecta mas hende cu otro, riesgonan nobo a bira evidente. Un ehempel di esaki ta e delitonan cibernetico y mal informacion ta menasando e derechonan humano, privacidad y seguridad di adultonan mayor.
Importancia di uzo digital durante pandemia di covid-19
Desde aña pasa nos ta experenciando e pandemia di COVID-19. Esaki a trece hopi cambio cune den maneho di cuido di adultonan mayor tur rond mundo; mirando cu esnan clasifica como adulto mayor ta pertenece na un di gruponan mas vulnerabel y cu risico halto pa contrae COVID-19.
Hopi famia no por a bishita of mira nan ser keri y esaki a haci cu esnan den cas di cuido tabata sufri mentalmente y emocionalmente. Akinan ta caminda e importancia digital ta prevalece. E unico manera cu por a mantene contacto cu nan famia tabata atraves di videocall uzando i-pads y telefon cellular (chikito, manera nos grandi nan ta yame) pa comunica cu nan famia y asina tambe pa nan por a wak otro.
E aña aki, Gobierno di Aruba, en conexion cu e fecha internacional di aldulto mayor a declara e luna di october como luna pa conscientisacion di adulto mayor. Seccion Cuido di Nos Grandinan ta bay tin un segmento special pa conscientisa nos comunidad riba e retonan cu adultonan mayor ta confronta. Keda pendiente riba e pagina di Facebook di DVG.


text:
KRALENDIJK – Resientemente durante un aktividat ku RCN a organisá pa tur medio di Prensa Boneriano, fiskal mayó Bote ter Steege a papia ku Prensa i a duna algun informashon balioso. “Prensa tin outorisashon pa entre otro saka potrèt di kualke situashon. Ta liber pa saka potrèt di kualke kos segun su deseo pa informá komunidat, ”Bote ter Steege a kontesta riba pregunta ku Prensa a hasi. El a sigui bisa: ”Un miembro di Prensa por yega e distansha ku e ta deseá, i por drenta e área prohibí ku polis sera, por ehèmpel si ta trata un aksidente. Esaki por solamente si no ta stroba, i sigui òrdu di polis. Loke si ta inkorekto si un persona sea di Prensa òf no, saka mentira pa e por haña akseso pa pasa unda ta prohibí. Djis pa bisa algu, si un persona falsifiká un ‘pas’ pa e subi sierto tereno òf drenta un lugá i mas. Esaki ta kastigabel, ”fiskal mayó a menshoná.
“Otro kos, polis no ta responsabel pa ‘fake news’. Kada persona den komunidat ta liber pa skohe unda e ta tuma nota di e informashon ku e ta sinti ku esei ta esun korekto i konfiabel i ta konforme kuné. Meskos kada organisashon, Radio, Televishon, Facebook òf Korant ta determiná kon nan ta hasi nan notisia pa informá komunidat, ”Fiskal mayó Bote ter Steege a menshoná.


text:
Dialuna e prome ganador di e campaña di Back to School di Aruparking, Ivo Andre Dongen a busca su check.
Aruparking conhuntamente cu riba 40 tienda den centro di ciudad a uni forza y a bin cu un campaña special pa promove shopping den nos Caya Principal. Asina for di cuminsamento di juli tur e tiendanan participante ta ofrece esnan cu cumpra 35 Florin den nan tienda 1 Florin bek, si cumpra mas di 50 Florin ta haya 2 Florin bek y compras riba 100 Florin e cliente por pasa na oficina di Aruparking den Wilhelminastraat y busca un smartcard cu 10 Florin regalo riba dje. Ademas ta participa tambe pa fin di luna por gana nan compras bek te na un maximo di 350 Florin.
Ivo Dongen tabata e ganador di e sorteo di juli unda cu el a haya su compras realiza na Angelo Fashion bek.
E campaña ta continua te cu september, dus ainda tin chens pa participa y gana mientras cu ta sostene nos comercio local y nos Caya Grandi.
Bin shop den centro di ciudad trankilamente hayando lugar di parkeo facilmente, cu un variedad grandi di articulonan pa tur gusto y cu e oportunidad pa gana cumprando na un di e tiendanan aki:
Collins; Dolce Gabana; Shoeballoo; Paleis Oriental; Lian Gift Shop; Boolchands; Friends of God; Angelo Fashion; Jeans Alley; Diesel; La Martina; Shoeballoo Sports; Sams; Pandora; Sun Specs; Mango; The Sting; Wulfsen & Wulfsen; Radio Shack; Star Fashion; Sport Caribe; Cilo; Latin Fashion; Seasons; Artistic; La Moderna; Sagar 2; Supershopping; Giordano; Win Me; Classic; Totto; Big Bazaar; Donna; Basinger; Pizza Hut; The Athlete’s Foot; Athlete Sport; Nike Store; Puma Store; A1 World Electronics; Little Kingdom y Little Ones.
Masha pabien Ivo Dongen y danki pa sostene Aruparking y nos centro di ciudad.


text:
KRALENDIJK – Tres luna pasáEntidat Públiko Boneiru huntu ku Selibon NV a inisiá ku e programa ‘Brùg pa Oportunidat’. Ta un programa di seis luna ku ta konsistí di fèrfmentu, mantenshon i plug di kap. E tim ta konsistí di diessinku persona repartí den e diferente partinan di e programa.
Tres luna pasá trabounan a inisiá na Te Amo Bich/Donkey Bich. Aktualmente e tim ta riba Kaya Gobernador Debrot i lo sigui te na Gotomeer. Despues e tim ta drenta bario di Rincon pa asina hasi mantenshon na e roinan den e bario.
Pa e motibu aki diputado James Kroon i diputado Hennyson Thielman a realisá un bishita di trabou pa asina pone nan mes na altura di e trabounan ku e tim ta hasiendo.
Diputado Kroon den su palabranan di elogio pa e tim a trese dilanti ku di parti di Kolegio Ehekutivo nan ta sumamente satisfecho ku e trabounan ku e tim ta hasi. El a felisitá nan pa esaki i a enkurashá nan pa sigui ku e bon trabou. Finalmente diputado a pone nan na altura ku e tim tin tur sosten di parti di Entidat Públiko Boneiru.
PROGRAMA “BRUG PA OPORTUNIDAT” TA KONTINUA
KRALENDIJK – Tres luna pasáEntidat Públiko Boneiru huntu ku Selibon NV a inisiá ku e programa ‘Brùg pa Oportunidat’. Ta un programa di seis luna ku ta konsistí di fèrfmentu, mantenshon i plug di kap. E tim ta konsistí di diessinku persona repartí den e diferente partinan di e programa.


text:
ORANJESTAD, Aruba Luna di September ta pone atencion riba consientisa tur hende riba e malesanan urologico. Hopi hende ora bo puntra kico e specialismo di urologia ta encera no por bisa esaki cu siguridad. Mayoria di pashent cu ta presenta na Policlinica di urologia ta hende homber, pero alabes ta trata un grupo grandi di hende muhe tambe. Prevencion di mayoria malestar cu yega Policlinica di urologia no ta posibel, pero si biba un bida saludabel y bebe suficiente awa por preveni hopi problema cu canal di urina den futuro. Pero tambe si yega na tempo na bo dokter di cas pa cualkier chekeo por yega na salba bo bida.
Mayoria pashent cu ta yega na Policlinica di urologia ta hende homber, pero mas of menos 30% ta hende muhe.Dr. Randall Leong, specialista di urologia, a duna di conoce cu nan ta cuminsa trata desde riñon y ta bay completamente te na e blaas. Tambe nan ta bay specificamente na e parti genital di hende homber, esta prostaat, penis y e testiculonan. Nan no ta trata solamente hende homber, pero hende muhe tambe na e riñon of blaas.
E enfermedad cu mas e specialistanan di urologia ta topa cu ne ta dolor di piedra y aki na Aruba esey ta algo comun. Un otro motibo ta cancer di prostaat y problema door di orina paso prostaat ta crece. Esey ta e tres enfermedadnan comun cu tin aki, pero asina mes ta trata hopi otro tambe. Dr. Leong a bisa cu edad di pashent ta varia, pero tambe ta depende di e enfermedad. Un ehempel ta problema cu prostaat, cu ta presenta mas tanto entre homber di 60 pa 70 aña di edad. Problemanan di piedra ta varia den edad.
Prevencion ta depende di e tipo di caso, asina dr. Leong a splica. Un ehempel ta cancer di prostaat cu ta conseha pa haci chekeo di sanger desde 50 aña cual ta wordo haci pa dokter di cas. Ta importante pa haci esaki por lo menos un bes pa aña, p’asina por detect’e y salba un bida na tempo. Piedra, cu ta esun mas comun, ta bin door di no bebe suficiente awa. Mester bebe hopi awa pa preveni produccion di piedra.
“Den mundo di piedra y tambe como cancer, a bin sali afo cu esunnan cu ta come menos proteina animal, esta e vegano- y vegetarianonan, tin menos chens di forma piedra y haya cancer. Esey ta algo cu por haci pa preveni,” asina dr. Leong a duna di conoce.
Den e ultimo dies añanan a bin basta cambio. A modernisa e aparato di echografia y tin e aparato scope masha moderno cu por mira den e blaas. Hospital a bay over na digitalisacion di dossier di pashent cual ta un paso grandi den mundo medico. Recientemente a haya un aparato di laser pa kibra piedra, cu ta nobo nobo y t’un avance grandi cu tin aki na Aruba den mundo di urologia.
Team di urologia a crece y awo nan ta tres specialista. Nan tin un team di tres secretaria y loke ta nobo y a haci un cambio grandi pa mehora e policlinica su servicio ta un nurse di urologia. Esaki sigur a mehora e servicio pa pashent grandemente.


text:
Hipnósis
Personanan ku ta bou di hipnósis, ta sinti nan mes den un sorto di trance. Durante di terapia hipnósis por wòrdu mirá komo un estado di atenshón konsentrá kaminda bo ta hopi sugestibel. Lees verder...
Subkonsiente
Pa sa kon bo por komuniká ku bo subkonsiente, ta importante pa sa prome kiko e subkonsiente ta hasi pa bo.
Lees verder...
Sugestión
Sugestiónan ta ideanan ku bo por bisa bo mes sea den bo mes of duru pa bo por tende. E palabranan ku bo ta bisa bo mes òf un otro hende, ta drenta komo sugestión serka bo òf e otro persona. Lees verder...
Ken mi ta?
Mi nòmber ta Marlene Monster-Linkers. Mi ta nasé na Korsou na aña 1957 komo e di 15 di 16 yu. Mi ta kasá i nos tin 2 yu hòmber. Lees verder...


text:
Buenos Aires 2018
Aruba ta haci HISTORIA
Beach Volley ta clasifica pa Weganan Olimpico Hubenil
ARUBA ta haci HISTORIA den Beach Volleyball door di clasifica pa e Weganan Olimpico Hubenil Buenos Aires 2018.
E duo di Kayla Arends y Mali Rafini a enfrenta Haiti unda den un bon bataya nan ta logra nan clasificacion ganando 2 – 0 den e score final.
Despues a toka e duo masculino Raibiently Mercalina y Brian Howell hunga e final contra di Trinidad & Tobago. Aki nos muchanan tabata dicidi y a duna tur cu tin den e gran final aki. Na final Aruba ta sali victorioso ganando cu e score di 2 – 0.
Pabien na e cuarteto di Aruba cu nan clasificacion pa e YOG 2018.


text:
Kralendijk – Siman pasá nan a entregá e karchinan di vota pa Elekshon di Parlamento Oropeo. Mas o ménos 2.29% di e karchinan di vota (292 karchi) no a ser entregá. Si Bo no a risibí Bo karchi di vota, Bo por pasa tuma esaki for di djaluna 13 te ku djárason 22 di mei na departamentu di Registro Sivil na Kaya Neerlandia 40. Si Bo no ta logra pa pasa tuma Bo karchi di vota na departamentu di Registro Sivil promé ku djárason 22 di mei, e ora ei ainda Bo por tuma Bo karchi di vota dia 23 di mei na urna elektoral sentral na Passangrahan. Esaki ta konta solamente pa e 292 karchinan di vota ku no a ser entregá.
Si Bo karchi di vota no a ser entregá i esaki no ta na departamentu di Registro Sivil òf Bo a pèrdè Bo karchi di vota, e ora ei pa mas tardá djárason 22 di mei te ku 12 ‘or di mèrdia Bo por hasi petishon pa un duplikado na departamentu di Registro Sivil. Riba djárason 22 di mei despues di 12 ‘or di mèrdia no ta posibel mas pa pidi un duplikado. Departamentu di Registro Sivil ta habrí di djaluna te ku djaweps for di 8’or di mainta te ku 3’or di tramèrdia.
Dia 23 di mei 12.760 siudadano por vota pa e elekshon aki. Por tin diferente motibu pakiko tin siudadano ku no a risibí nan karchi di vota. Kisas e personanan aki no tin un brivenbùs òf ora ku nan a muda nan a lubidá di notifiká departamentu di Registro Sivil di nan kambio di adrès.
E tabèl aki bou ta indiká dikon no por a entregá 2,29% di e karchinan di vota:
No warda te 22 di mei pa buska Bo karchi di vota. Pasa buska esaki na tempu i bai vota dia 23 di mei!


text:
Dr. Yves “Payo” Schoop ta kompromete su mes pa sigui lucha kontra femisidio i violensia relashonal.
Dr. Yves “Payo” Schoop ta kompromete su mes pa sigui lucha kontra femisidio i violensia relashonal.
Djadumingu ultimo Dr Yves “Payo” Schoop, mediko i aktual Parlamentario pa Partido MAN a partisipa na e kaminata solèm “ TA BASTA”, organisá pa hòmbernan balente di grupo 20. Dr. Schoop komo mediko ta wordu konfronta ku diferente kaso di violensia relashonal kontra di hende muhé. Ademas semper e tabata preokupa ku e situashon di tantisimo kaso di violensha domestiko entre pareha nan aki na Korsou. Banda di esey tambe su preokupashon tabata pa ku abusu di hobennan. Pa motibu di su preokupashon, den pasado semper el a aporta boluntariamente na organisashonnan no gunbernamental i tambe gubernamental ku ta traha ku e temanan di abusu.
Dr Schoop tabata presidente di Stichting Slachtofferhulp Curaçao den aña nan 2007 te ku 2010. Eynan el a yuda pone e fundashon riba pia prome ku e traspaso pa Pais Korsou na 10-10-10 ku un hunta di supervishon ku hendenan profeshonal, kapas i dedika pa yuda viktimanan di delito i aksidente di trafiko. Ya eynan tabata visto ku hopi kasonan di delito tabata relashona ku violensha domestiko. Tambe dr. Schoop tabata sostene i konseha den diferente proyekto di konsientisashon i di ‘teach the teachers’ di Bos di Hubentut pa maestronan por señala den un fase trempan ora alumnonan ta viktima di abusu relashonal. Dr Schoop tabata tambe enbolbi komo mediko di konfiansa ( vertrouwensarts) i di konsulta pa Stichting Kinderbescherming Curacao (SKC) ora tatin sospecho i/o un denunsia anonimo di abusu di mucha via e liña pa mucha di SKC.
Na final di e marcha di djadumingu ultimo na Brionplein, dr. Schoop a keda inmensamente i emoshonalmente konmove pa e historia di violensha brutal di hinkamentu i bashamentu di binager i intento di femisidio ku un viktima relativamente hoben a trese dilanti di su propio persona ku a tuma luga na 2017 dor di su ex-kasa. E viktima a keda sikatrisa pa restu di su bida, fysikamente, mentalmente i psykologikamente. Tambe e realisashon ku e sifra di femisidio (19 for di aña 2001 t/k oktober 2019) ta espantosamente haltu den nos pais ta rason pa e lucha kontra violensha kontra di e ser hende muhe mester stop awor!
Diferente punto di defisiensia den e kadena hudisial a bini dilanti den e diskursonan ku famianan di viktimanan di femisidio a trese dilanti, manera falta di sufisiente protekshon pa e viktimanan dor di kuerpo polisial, falta di persekushon i enkarselashon inmediato di e abusador, falta di guia na esnan ku a hasi nan mes kulpabel na violensha domestiko i falta di sosten na e viktimanan mes tambe. E Plan Nashonal pa kombati violensha relashonal i kontra hoben ku ta un koperashon di kuater Ministerio ( SOAW/Jus/GMN/OWCS) lo sinta pronto ku e grupo 20 i otro NGO’s pa yega na implementashon rapido pa sigui konsientisa i kana e kaminda korekto pa evita un siguiente viktima di femisidio na Korsou. Esaki mester sosode mas rapido ku lihe.
Finalmente dr. Schoop ke pone e enfasis riba prevenshon pa medio di konsientisashon i edukashon pa tur hogar i na tur skol. Dr Schoop ta di opinion ku edukashon di ròlnan di genero ( hòmber i muhé) ta kuminsa na kas mes i ku mayornan mester ta ejemplar den esaki pa despues maestronan por sigui istrui riba e edukashon duná na kas. Ku otro palabra ‘Hogar mester bira e prome Skol i Skol mester bira e di dos Hogar” asina dr Schoop ta finalisa bisando.


text:
Conseho di minister di Reino (Rijksministerraad) a pospone e emision di un aanwijzing (instruccion) pa Corsou. E isla su gobierno tin 3 siman pa preveni cu e aanwijzing ta bin bek riba mesa.
Prome minister Eugene Rhuggenaath a acorda cu secretario di estado di relacionnan di Reino Raymond Knops cu Corsou lo haya 3 siman pa convence politica na Den Haag cu no ta necesario pa bin cu medidanan drastico por medio di e aanwijzing pa asina tene finanzas publico bou control riba e isla.
Esaki ta e resultado sorprendente despues di un reunion cu a dura mas cu un ora entre ambos partido. Ora e reunion di conseho di minister di Reino a sali, Knops y Rhuggenaath a haci un declaracion en conhunto. No ta conoci te na momentonan actual cual tabata e rason cu Hulanda a acorda pa tene e aanwijzing na man un rato prome cu core ehecut’e.
Knops a splica cu ta sumamente importante pa finanzas riba Corsou bira stabiel. Pero e no un problema cu un solo banda. Tin varios factor, manera e echo cu gobernacionnan anterior no a pone finanzas como prioridad y a laga e situacion empeora mas y mas despues di tempo, ademas di e crisis cu tin andando na pais bisiña Venezuela. Sinembargo siguramente ta importante pa considera cu e maneho y supervision riba finanzas ta importante, tanto di banda di entrada como riba gasto, e situacion lo tin cu cambia.
Conseho di minister kier analisa prome, ‘wak problema seriamente’
E secretario encarga cu relacionnan di Reino a expresa cu Hulanda kier studia e problema ‘seriamente’ , cual a conduci na e decision pa no emiti e aanwijzing y wak con leu ta yega den proximo 3 siman, te proximo conseho di minister di Reino.
Knops a splica cu nan lo kier sigui desaroya nan acuerdonan pa yega na algo mas concreto. Esaki mirando cu specialmente mester tene na cuenta stimula economia.
“Nos lo bay wak con Hulanda, cu tur su departamentonan lo por asisti den traha un plan pa bin na e efecto desea. Awo ta importante pa no wak e ley (Rijkswet) manera cu e ta, si no pa wak e y bisa: kico ta necesario pa laga Corsou haci e cosnan corecto? Esey ta nos tarea conhunto. Nos relacion ta bon pues mi no ta duda cu nos lo por yega na dje.”
Premier Rhuggenaath di su banda a duna danki na conseho di minister di Reino pa brinda Corsou e espacio cu tin mester pa asina conhuntamente trece sanacion pa aparato gubernamental y na mes momento crece economia. “Nos tin nos propio responsabilidad riba e aspecto di nos autonomia, sinembargo nos relacion cu Hulanda ta bon. Mi no ta duda cu nos lo logra cu apoyo di Hulanda.”
Organo di supervision a conseha pa bin cu un aanwijzing. Pero e decision definitivo ta keda den man di conseho di minister di Reino, cual lo reuni atrobe riba 5 di juli. Na e momento ey lo determina con ta sigui.


text:
WILLEMSTAD- 27 di sèptèmber 2021 – Dia Mundial di Turismo ta keda selebrá tur aña riba dia 27 di sèptèmber i tin komo ophetivo pa promové e importansia di turismo i su balor sosial, kultural i ekonómiko. Riba e fecha aki, Ofisina di Turismo di Kòrsou (CTB) a skohe pa lansa e trayekto di introdukshon di turismo na skol di fundeshi. Turismo ta un di e pilarnan importante pa ekonomia di nos pais. Pa e motibu aki introdukshon di turismo komo materia na skol di fundeshi ta imperativo. Lansamentu di e trayekto a keda hasí pa Minister di Desaroyo Ekonómiko, sr. Ruisandro Cijntje huntu ku Minister di Enseñansa, Siensia, Kultura i Deporte sr. Sithree van Heydoorn i sr. Hugo Clarinda, direktor athunto di CTB. E lansamentu a konta ademas ku presensia di representantenan di Ministerio Ekonómiko, Ministerio di Enseñansa i di e diferente direktivanan di skol. Lo introdusí e materia turismo hasiendo uso di videonan interaktivo kombiná ku un buki di tarea pa asina e muchanan por siña tur e diferente áreanan di e industria di turismo. Durante di e evento tur presente a haña e oportunidat pa mira e promé video ku próksimamente lo bai skol.
Introdukshon di turismo komo materia na skol di fundeshi lo yuda amplia nos muchanan su konosementu riba e materia di turismo. Lo kuminsá primeramente ku grupo 5 pa despues sigui pa grupo 6 i 7. Turismo ta un sektor dinámiko ku ta brinda hopi posibilidat. Ademas introdukshon di turismo na skol di fundeshi lo kontribuí tambe pa lanta interes di nos muchanan pa skohe e direkshon di turismo na momentu di hasi un eskoho pa nan estudio riba nivel sekundario.
Komo parti di e trayekto lo sigui próksimamente ku seshonnan di informashon pa kabesnan di skol i dosentenan. CTB ta gradisí tur ku a kontribuí na realisashon di e trayekto aki partikularmente Ministerio di Enseñansa i e diferente Direktivanan di Skol. Ta importante pa for di un edat hóben nos muchanan sera konosí ku turismo i siña ku turismo tin futuro aden.


text:
Durante di vakantie di scol e team di Train Hard Fight Smart di Brazil Taekwondo Stichting a saca potret na diferente luga pariba di brug pa e calender di aña 2018. Nan a saca potret na Grape Field, Butuco, Mangel Halto y na e oficina di Lotto pa Deporte na San Nicolas.
Alberto Klabér ta esun cu ta saca e potretnan pa e calender aki y ta remarca cu esaki no ta bay facil cu e muchanan. E ta tuma masha hopi tempo mes pa por saca potret, pa despues evaluanan. Si e potret no a sali bon, e no ta wordo poni pa e huradonan scoge. E huradonan ta esnan cu ta scoge tur e potretnan pa e calender di aña 2018 y despues e directiva di Brazil Taekwondo Stichting ta dicidi na unda e potretnan ta bay den e calender na cada luna. Tur aña e calidad di e potretnan ta subi, esaki ta door di e camara di ultimo modelo cu ta wordo usa pa saca tur e potretnan pa asina por tin bon potret pa e calender di aña 2018. E aña aki e team di Train Hard Fight Smart a saca hopi potret na Korea y ta bay haci e escogencia di potret mas dificil pa e huradonan, pasobra ta tur ta bunita.
E meta di e calender di aña 2018 ta pa recauda fondo pa material, biahe y e bus. Brazil Taekwondo Stichting tin un bus cu ta busca e muchanan pa hibanan training y despues bek pa cas y tambe pa tur e actividadnan cu Brazil Taekwondo Stichting ta organisa, pero awor e bus ta yegando na su ultimo rosea.
Lotto pa Deporte a yuda cu e calender di aña 2018 di Brazil Taekwondo Stichting. Brazil Taekwondo Stichting ta gradici Lotto pa Deporte pa e sosten cu nan a haña.


text: San Nicolas esaki ta e last lap pa e indiferencia di politiconan di pariba di brug cu pa añanan a lubida y bandona e pueblo deportivo di San Nicolas. Un parti di Aruba cu ta conoci pa produci atletanan di taya internacional cu a sa di hiba Aruba su nomber tur rond di mundo. Atletanan den San Nicolas semper a resalta den deportenan manera baseball, atletiek y basketball y no lubida tennis di mesa (ping-pong). Diferente gobierno di tur signatura politico a lubida nos atletanan di pariba. Nunca nan a pone e atencion debido y esaki ta keda refleha den nan maneho di deporte na unda nada a wordo haci pa nos atletanan di pariba. Un pool recreativo a wordo traha cu awor ta mucho caro pa uza y e mantencion ta deplorabel. Un baseball stadium na unda a elimina atletiek por completo y a traha un overdek zaal cu no por wordo uza, mucho paloma. Un cancha di baseball cu ABBA no por uza, mucho caro (danki na renobacion di esun na Santa Cruz , competencia ta cuminsa riba esaki) y ni pensa cu e bario of scolnan por subi e veld. Un baseball veld na Lago Heights cu a keda cu nomber so. Basketball, ningun luga adecua pa practica e deporte aki, danki na YMCA cu ta brinda su veld ainda. Lastima mirando cu San Nicolaas tin tanto parlamentario y te hasta minister y no a percura pa un simpel infrastructura deportivo adecua pa nos atletanan di pariba. Loke ta mas insultante pa e deportistanan di pariba ta cu cada 4 aña ta core drecha e canchanan di FCCA pa pone reunion di bario pero ta lubida cu despues di e reunion e bida normal ta sigui y no tin nada pa nan. A bira tempo pa tuma e toro na su cacho y inverti den deporte di San Nicolas, inverti den atletanan y facilidadnan pa asina nos hobennan tambe por tin e mesun oportunidad di practica deporte manera tur otro districto aki na Aruba. Ami a crece pariba, ami a haci deporte na San Nicolas, mi tata a desaroya deporte na San Nicolas pa awe mira cu loke a keda ta negligencia total di parti di gobierno pa e atletanan di pariba. Esaki ta un maneho cu deportista di San Nicolas merece? Esaki nan tin cu vota pe, pa esaki nan mester lanta nan bandera? Como candidato politico bo no por duna promesa bashi, pesey mi ta bisa cu ta bo voto por trece deporte bek na San Nicolas pa logra un biaha mas, manera a tuma lugar anteriormente, cu mayoria di atletanan destaca ta bin di pariba di brug.


text:
WILLEMSTAD - Debí na e kantidat di aktividatnan kriminal ku a bin ta asotá e komunidat di band’ariba, Kuerpo Polisial a hasi un petishon na Defensa, pa asina haña yudansa di CurMil pa ku vigilansia den área di banda’riba.
Durante di un periodo definí, unidatnan di CurMil tantu den oranan di dia, pero tambe anochi, lo yuda ku roadblock na sitionan unda kontrolnan preventivo lo keda ehersé. Tambe nan lo duna un man ku vigilansia den e diferento barionan di banda’riba i sítionan vulnerabel pa aktonan di delinkuensia.
E personal di CurMil lo traha direktamente bou di supervishon i guia di Kuerpo Polisial Kòrsou, ku ta esun responsabel pa mantenshon di òrdu públiko i seguridat riba nos isla. Mientras tantu investigashonnan pa ku e diferente kasonan di atrako i ladronisia den banda’riba ta kontinuá i ya por a mira algun detenshon importante ku a keda realisá ultimo dianan


text:
Prinses Wilhelmina Fonds tin un hunta di direktiva ku ta konsistí di un mínimo di 7 i un máksimo di 11 persona. E hunta di direktiva tin un konseho ehekutivo ku ta tuma desishon na lugá di e hunta di direktiva. E konseho ehekutivo di Prinses Wilhelmina Fonds ta konsistí di e presidente, e sekretario, e di dos sekretario, tesorero i un di dos tesorero ku ta reuní kada siman.
E fundashon ta hasi uso tambe di Konseheronan Speshal manera konseheronan médiko , konsehero di Asuntunan General di PWF, konsehero di Asuntunan Finansiero, konseheronan den area di trabou sosial i konsehero HRM. Tur miembro di hunta di direktiva i tambe tur konsehero ta traha riba base boluntario.
E tim di PWF ta konsistí di un mènedjer di kuido, un trahadó sosial, un mènedjer di ofisina, un trahadó doméstiko, un trahadó tékniko i algun bode.


text:
Pronostico di tempo ta indica cu diamars anochi, shelo lo ta levemente te parcialmente nubla y generalmente seco. Diaranson, shelo...Read more
Pronostico di tempo ta indica cu dialuna anochi, shelo lo ta levemente te parcialmente nubla y generalmente seco. Diamars, shelo...Read more
Pronostico di tempo ta indica cu diadomingo anochi, shelo lo ta levemente te parcialmente nubla y generalmente seco. Dialuna, shelo...Read more
Pronostico di tempo ta indica cu diabierna anochi, shelo lo ta levemente te parcialmente nubla y seco. Diasabra, shelo lo...Read more
Pronostido di tempo ta indica cu diaranson anochi, shelo lo ta levemente te parcialmente nubla cu chens pa un awasero...Read more
Pronostico di tempo ta indica cu diamars anochi, shelo lo ta levemente te parcialmente nubla cu chens pa un awasero...Read more
Pronostico di tempo ta indica cu dialuna anochi, shelo lo ta levemente te parcialmente nubla y generalmente seco. Diamars, shelo...Read more
Pronostico di tempo ta indica cu diadomingo anochi, shelo lo ta levemente te parcialmente nubla y seco. Dialuna, shelo lo...Read more
Pronostico di tempo ta indica cu diabierna anochi, shelo lo ta levemente te parcialmente nubla cu chens pa un awasero...Read more
Pronostico di tempo ta indica cu diahuebs anochi, shelo lo ta levemente te parcialmente nubla cu chens pa un awasero...Read more
Pronostico di tempo ta indica cu diaranson anochi, shelo lo ta levemente te parcialmente nubla y generalmente seco. Diahuebs, shelo...Read more
Pronostico di tempo ta indica cu diamars anochi, shelo lo ta levemente te parcialmente nubla y generalmente seco. Diamars, shelo...Read more
Pronostico di tempo ta indica cu dialuna anochi, shelo lo ta parcialmente nubla cu chens pa localmente un awasero. Diamars,...Read more
Pronostico di tempo ta indica cu diasabra anochi, shelo lo ta levemente te parcialmente nubla cu chens pa localmente un...Read more
Pronostico di tempo ta indica cu diabierna anochi, shelo lo ta levemente te parcialmente nubla cu chens pa localmente un...Read more
Pronostico di tempo tai ndica cu diahuebs anochi, shelo lo ta levemente te parcialmente nubla y generalmente seco. Diabierna, shelo...Read more
Pronostico di tempo ta indica cu diaranson anochi, shelo lo ta levemente te parcialmente nubla y generalmente seco. Diahuebs, shelo...Read more
Pronostico di tempo ta indica cu dialuna anochi, shelo lo ta levemente te parcialmente nubla y seco. Diamars, shelo lo...Read more
Pronostico di tempo ta indica cu diadomingo anochi, shelo lo ta levemente te parcialmente nubla y seco. Dialuna, shelo lo...Read more
Pronostico di tempo ta indica cu diasabra anochi, shelo lo ta levemente te parcialmente nubla y seco. Diadomingo, shelo lo...Read more


text:
E referendum aki lo tuma luga na oficina di mediador di gobierno mes for di 3’or te cu 5’or atardi.
Mediador di gobierno, Anselmo Pontilius a declara na Bon Dia Aruba cu un grupo grandi Post Aruba a bay y afilia na sindicato STA. E proceso pa convoca e referendum aki a cana segun ley di referendum. STA ta e unico sindicato cu aworaki a pidi pa participa den e referendum aki.
Sr. Pontilius a bisa cu e referendum aki lo tuma luga mañan diamars 23 di januari den e orario indica ariba. El a haya un lista di mas trahado e ta kere di alrededor di shen trahado cu lo bay participa na e referendum aki. Si den caso STA ta haya e mayoria di e 50% plus un di e total di trahadonan cu a bay vota, logicamente nan lo haya e representacion oficialmente di e trahadonan di Post Aruba.


text:
Entrante dialuna 20 di november
ORANJESTAD – Cu e meta pa mehora y haci servicio na cliente mas eficiente, Departamento di Impuesto y DIMAS ta anuncia cu entrante dialuna 20 di november 2017 ta habri un servicio di caha den nan oficina na Paardenbaaistraat 11. E servicio di caha aki ta solamente pa e clientenan di DIMAS.
E clientenan di DIMAS lo no mester bay mas na e oficina di Departamento di Impuesto na Camacuri, un oficina di MFA of otro oficina di gobierno den districto, pa por haci pago adelanta pa e diferente productonan y servicionan di DIMAS.
Entrante dialuna, 20 di november, tur cliente di DIMAS lo tin e oportunidad pa por haci pago na e oficina di DIMAS menciona prome cu atende nan cita pa un servicio of producto.
Departamento di Impuesto lo tin un bali den e sala di espera di DIMAS, unda lo brinda servicio di caha y asina facilita tur cliente di DIMAS cu tin mester di haci pago manera di:
- Gastonan administrativo (retributies)
- Gastonan pa permiso (leges) y
- E suma di deposito (waarborgsom)
E pagonan lo por wordo efectua unicamente cu tarheta di debito. Pues, lo no ta posibel pa paga cu placa efectivo. E orario di servicio di caha di Departamento di Impuesto ubica na DIMAS ta:
07.45 – 11.30
13.15 – 15.30
Pagonan pa producto y servicio di DIMAS na e oficina principal di Departamento di Impuesto lo no ta posibel mas entrante dialuna 20 di november. Ta mantene un periodo di transicion te fin di december 2017, durante cual ainda lo ta posibel pa e clientenan efectua pago na Departamento di Impuesto ubica na un MFA of un oficina di gobierno den districto. E intencion ta cu entrante di luna di januari 2018, lo e cliente lo por efectua tur pago solamente na DIMAS (of via DIMAS su online portal).
E servicio nobo aki ta den cuadro di e maneho proactivo y dirigi riba eficiencia cu DIMAS ta ehecutando e ultimo añanan. Ya por nota un reduccion den fila, un rapidez den oportunidad pa cita y pa procesa e peticionnan.
A digitalisa e proceso y for di un operacion cu hopi papel, DIMAS ta bayendo awor den un departamento completamente digitalisa, moderno y eficiente.
Departamento di Impuesto y DIMAS ta haci un apelacion na tur cliente pa tuma bon nota di e cambionan den e servicio di pago aki pa evita cualkier inconveniencia.
Gerencia di Departamento di Impuesto y DIMAS
17 di november 2017


text:
Share this on WhatsApp
Mayoria di nos tin un of mas plan serio pa e siguiente aña, como tambe desicionnan pa mehora nos mes den diferente aspecto di nos bida. Lo ta bon pa nos analisa tambe nos relacion. Particularmente e area sexual, y mira na unda por mehora e parti importante aki, specialmente pa mantene e coneccion intimo, e ‘lijm’ cu ta wanta nos hunto. Aki ta sigui 10 resolucion pa aña 2019, sin orden di importancia.
1. Stop di tin berguensa
Den cualkier relacion sano, bo pareha ta e persona cu mas bo por confia. Es mas, esaki ta e persona cu regularmente ta wak bo completamente sunu, den bo estado mas vulnerabel. Intimidad, aunke ariba su mes e ta algo priva, no ta algo pa bo tin berguensa di dje. Si ta asina, tuma tempo pa analisa di unda e sentimiento di berguensa aki ta bin y realisa cu entre pareha, no tin nada ‘taboo’. Sex ta algo completamente natural. Un expresion humano cu poder di creacion.
2. Tuma tempo pa ‘foreplay’
Ta importante pa bo pareha sinti cu bo ta stim’e y bo ta ‘care’ p’e. Nos tur ta druk y tin tendencia di lubida riba detayenan, pero pa un bon entendimento y acercamento, bo mester zorg pa ‘quality time’, tambe den e area sexual. Tuma tempo pa desconecta di tur otro hende y tur otro cos y duna atencion completo na bo pareha. Carici’e, explora su curpa y haya sa su gustonan.
Tuma tempo pa desconecta di tur otro hende y tur otro cos y duna atencion completo na bo pareha.”
3. Duna otro un full body massage
Contacto fisico ta mas cu solamente e acto sexual. Hasta si e intencion na e momento ey no ta pa haci sex, haci uzo di e oportunidad pa duna y disfruta di un masashi di curpa completo. Uza azetanan manera sweet almond oil of coconut oil pa un masishi exotico. E azetanan aki ta comestible si no agrega nada mas. Pa un masashi relahante, romantico y sensual por agrega azetanan esencial manera lavender, rose y ylang ylang. Make sure cu bo azetanan ta natural y safe pa uzo riba cuero. Pa esaki mi ta recomenda e marca “Chi”, obtenibel na Curiosa
.
4. Introduci ‘rollenspel’
Haci, aunke de vez en cuando, un ‘rollenspel’. Rollenspel ta algo hopi divertido y alavez ta yuda kibra e monotonia den e bida sexual. Pa esnan cu no sa kico mi kiermen, rollenspel ta mescos cu ora boso ta actuando den un comedia y boso ta representando un of otro personahe. Disfraz, lingerie, make-up, peluca y acesorio ta forma parti di esaki. Uza bo creatividad y have fun cu bo pareha.
5. Introduci posicionnan nobo
Un bon referencia pa posicionnan sexual cu kisas ainda boso no conoce of no a purba, ta e buki ‘Kama Sutra’. Google esaki, como tambe ‘Tantra’ y share e informacionnan aki cu bo pareha. Zorg pa bo no bira demasiado comfortabel. Ta un responsabilidad mutuo pa mantene e chispa den boso relacion. Mientras cu e candela ta sendi paden, no lo tin ningun motibo valido pa busca entretenimiento sexual pafor di e relacion.
Zorg pa bo no bira demasiado comfortabel. Ta un responsabilidad mutuo pa mantene e chispa den boso relacion.”
6. Introduci luganan nobo
Si e unico luga na unda bo ta haci sex ta den bo camber riba bo cama, a bira tempo pa cambia e custumber aki y purba otro luganan den cas. Y pa esnan cu ta durf, cualkier otro caminda cu boso ta sinti comodo. E sentido di aventura ta bay perdi door cu nos ta cay den rutina y automatismo. Kibra e monotonia explorando areanan nobo, esaki, claro semper teniendo na cuenta boso siguridad.
E sentido di aventura ta bay perdi door cu nos ta cay den rutina y automatismo.”
7. Wak peliculanan erotico hunto
Si bo no ta amante di pornografia of pa un of otro motibo ta haya esaki repulsivo, tin otro alternativanan den forma di peliculanan erotico. Ariba YouTube bo por busca pa haya idea cua peliculanan bo lo por wak hunto cu bo pareha, cu lo por alimenta e romance y sensualidad entre boso dos.
8. Crea un ambiente sensual
Haci uzo di belanan aromatico of incense pa crea un ambiente sexy. Si bo tin badkuip, yena esaki cu awa cayente y agrega flor, yerbanan aromatico of bath oil pa un baño relahante. Den douche, por haci uzo di bath spons cu showergel y baña otro. Ora caba, pone musica sensual y disfruta di un nice slow dance.
9. Explora e mundo di sex toys
Sex toys ta cosnan leuk pa introduci variacion den e encuentro sexual. Na Aruba tin diferente sex shops na unda bo por bay personalmente pa wak y haya conseho. Si esaki no ta algo cu bo ta sinti comfortabel cun’e, semper tin e opcion di order esakinan na un manera anonimo y confidencial. Contact mi via Facebook
messenger pa mas informacion tocante esaki.
10. Por ultimo: Laga los y have fun!
Nos tur sa cu sex no ta solamente algo cu nos ta haci pa procrea. Demasiado seriedad ta “kill the mood”. Kibra ijs, sea espontaneo, haci joke, hari y have fun cu otro. Bida ta demasiado cortico pa no disfruta di dje.
Kibra ijs, sea espontaneo, haci joke, hari y have fun cu otro. Bida ta demasiado cortico pa no disfruta di dje.”
Mi ta desea boso tur di antemano un bon y safe cambio di aña y cu tur boso soñonan por bira realidad den 2019.
Let’s make love happen!
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
E conflicto cu a surgi na haf di Barcadera ta resultando den daño economico pa e companianan cu ta importa y pa economia en general. Si cuerpo di aduana ta haya cu nan interes ta hustifica loke nan accion, nan mester ta hopi sigur cu esey ta asina… Esey ta asina? Nos ta bay purba contesta e pregunta aki.
Siguridad den cualkier puerto o aeropuerto a cambia bastante desde 11 di september 2001. Nos tur por experimenta esey ora nos bay biaha y mester pasa control ora nos kier bay otro pais. Tur caminda na mundo, esnan cu ta traha regla di siguridad ta consciente di e hecho cu no ta solamente e cliente, den e caso aki e pasahero, sino tambe e mesun personal di siguridad mester ta obheto di control obligatorio, pasobra nan mes tambe ta forma un factor di riesgo, cu merece debido control. Esey ta implica cu den tur area restringi, unda cierto autoridadnan ta haciendo nan trabao banda di otro, tur mester ta suheto na control debido ora nan drenta o sali di e area restringi.
E prome pregunta cu mester contesta: ken ta e autoridad cu ta encarga cu siguridad di e haf? Den e caso aki (na Barcadera) e autoridad a keda den man di Astec NV. Cu esaki ta un entidad priva no ta al caso, pasobra den e situacion bieu na haf di Playa, APA NV tambe ta un entidad priva. Kico esaki ta significa concretamente? Cu ta e entidad aki mester garantisa e reglanan di siguridad portuario na cual Aruba ta mara segun tratado internacional. Y kico e mester haci pa esey? Controla tur persona di tur entidad oficial cu mester traha den e area restringi pa cual e ta responsabel. Esey no ta conta solamente pa otro entidad (Aduana, Inmigracion, personal di empresa cu ta brinda servicio special den e area), pero e ta conta tambe pa debido control riba su propio personal. Pasobra den e negoshi aki bo no por laga ningun hende sin controla pa nan ‘cara bunita’, bo mester controla tur, pe simpel motibo cu bo no sa ta ken tin acuerdo cu delincuente eyfo, cu tin interes pa laga droga of arma, of cualkier otro asunto pasa sin detecta.
Nos por haci un comparacion cu e problemanan cu a surgi algun tempo pasa na KIA. Ayaden bo no por limita bo control na e bishitantenan, lagando afo un debido control riba e personal mes. Hasta mester controla e personal cu ta haci control, pa evita cu nan mes ta hinca den acuerdo cu hende cu ta desea di drenta cosnan no desea den e facilidad. Y manera nos a comenta algun tempo pasa den nos editorial riba e situacion na KIA: esun cu tin problema cu e tipo di control severo aki, lo mester busca un trabao unda no ta exigi e tipo di medida di siguridad aki.
E mesun cos ta conta pa haf di Barcadera. Ta cuerpo di Aduana mes a keha tocante e situacion di insiguridad cu nan ta traha aden pa motibo di e gran cantidad di persona cu ta yega cu lancha y barco principalmente for di Venezuela. Nan a exigi cu nan mester por haya arma pa sinti nan mes mas sigur, locual no mester ta un problema pasobra e ta un cuerpo uniforma cu den cierto circunstancia mester por dispone di arma. Pero esaki no ta cambia nada na entrada di e area restringi unda e duanero mester haci su trabao. E mester somete su mes na regla di control hustifica mescos cu e mesun personal di siguridad di e autoridad portuario tambe mester ta someti na control regular.
Y pa bay asina leu pa cuminsa afecta interesnan economico pa un asunto di disgusto cu bien por a regla na mesa, ta simplemente uzando un poder na un manera exagera. Si kisas e publico lesado of scuchado di noticia ta kere cu ta trata di un par di container, laga nos bisa cu di un solo empresa importador cu a notifica nos, a para mas di cuarenta container! Ta logico cu den e situacion aki no ta solamente necesario pa sinta na mesa y regla e asunto aki ‘de una vez por todas’, pero ta logico cu e empresanan y nan representacion gremial lo bay busca debido compensacion pa daño y perhuicio via corte.
Tin varios asunto unda cuerpo di Aduana ta envolvi aden cu no tin solucion pero nos no ta tende e sindicato papia nunca riba esaki. Por ehemplo, na aeropuerto unda par di miyon hende mester pasa control anualmente, te awe ta un miserabel aparato di scan tin pa tur e fluho aki. No ta straño anto cu hopi biaha no ta uza esun aparato aki tampoco y e personal ta para wak tur hende pasa bay sin controla ni un. Nos a yega di tende sindicato keha tocante e situacion idiota aki? Of nan miembronan ta contento cu nan por djis para wak sin traha? Y unda e autoridad riba Aduana a keda pa pone orden riba e cuerpo uniforma aki?


text:
Tin un dicho cu ta bisa na Hulandes: “De kogel is door de kerk” loke ta nifica cu cierto asunto ta cla, cu el a keda concretisa y esaki t’e caso di e futuro politico di actual Minister Chris Romero.
Fuente yega na partido MEP a informa y despues confirma cu ta un hecho cu Minister actual Chris Romero ta bandonando politica y lo no ta riba lista di partido MEP pa proximo eleccion.
Ta for di algun tempo caba tin speculacion tumando lugar riba e futuro carera politico di Romero, pero ta t’awor ta parce cu tin un decision definitivo den e asunto aki, caminda partido MEP lo no tin Chris Romero como su candidato fuerte representando e bario di San Nicolas.
Un asunto cu awor a haya mas claridad y na mes momento e mesun fuente a sigura AWEMainta cu partido MEP ya caba lo a yega na un acuerdo riba otro candidato cu mester bira e candidato principal p’e bario di San Nicolas y kende lo haya e puesto number 3 tambe riba e lista geel.
Ta trata aki di un oficial di Polis na San Nicolas, esta e ‘Hoofd Inspecteur’ Alvin Molina, kende lo subi un lista politico pa prome bes y partido MEP ta kere cu su persona t’esun indica pa hala voto pa MEP den e bario di San Nicolas.
Pa algun tempo caba tin rumornan circulando riba e posibilidad cu Alvin Molina lo ta riba lista di un partido politico pa proximo eleccion ya cu lo tabatin cierto contacto y hasta combersacion cu lo a wordo hiba cu hendenan cerca di partido AVP.
Un rumor cu nunca a cristalisa, ya cu den mesun periodo tabatin indicacion cu Molina ya lo tabata negociando cu partido MEP p’e bira representante di MEP pa San Nicolas den un periodo cu e partido no tabata contento cu e rol politico cu Romero lo tabata hungando.
Chris Romero den ultimo aña practicamente no tabata riba e scenario politico, a hiba un maneho aleha y hopi incognito como miembro di Gabinete Wever Croes, loke a lanta un serie di rumor rond di su persona y su futuro politico.
Na mes momento cu e informacion aki a bin dilanti, tambe a lanta e pensamento cu e rol cu miembro di fraccion di MEP, Rocco Tjon lo a spera di carga p’e partido den e proximo proceso electoral, lo no continua y e decision pa bay cu Alvin Molina como sucesor di Chris Romero, ta mustra cu lo no tin confiansa den credibilidad di e candidato Rocco Tjon mas.
Probablemente un di e puntonan cardinal den e decision di partido MEP pa laga Tjon cay como candidato destina pa tuma over pa Romero tanto riba lista di e partido como candidato di San Nicolas, ta publicacionnan continuo riba pedofilia den cual a ser mustra cu lo a sosode den seno di su famia.
E decision di partido MEP riba e escogencia di Molina riba Tjon, lo tin di haber cu e asunto aki, cu sin duda no ta uno mucho positivo p’e bira parti di cualkier campaña cu e partido lo tin cu enfrenta den e proceso electoral tumando lugar. Inicialmente a spera c’un candidato cu a bay riba lista den eleccion 2017 lo tuma e posicion riba lista di Romero over, pero parce cu partido kier un candidato fuerte pa sigura e votonan cu Romero a logra gara pa MEP den ultimo dos eleccionnan y awor esaki ta keda den man di Alvin Molina, mientras cu Rocco Tjon no ta ser mira como e candidato adecua pa carga e responsabilidad aki.


text:
Diamars den oranan di atardi Procurador General a haci su demanda contra e cuatro casonan di IBiS cu tin den apelacion.
Mr. Deutekom a bisa Corte cu Paul Croes no a mustra ningun consideracion pa esnan cu a sacrifica pa bin traha na Aruba y tabatin mester di un permiso. El a saca hopi placa for di e hendenan aki. No mester tin ningun consideracion cu ne, pa cual el a pidi pa despues di sentencia, detene inmediatamente. El a conseha Hof pa impone e mesun castigo cu Corte di Prome Instancia a duna, esta cuatro aña incondicional, mas a pidi pa durante 9 aña e no por participa como candidato riba un lista politico.
Den caso di Melony Croes Paesch a pidi igual cu e sentencia di prome instancia, trabou pa comunidad. Mas prome a haci demanda contra Robbio di Vecchia y Jairo Wever, cu tambe ta loke a haya den prome instancia, cu ta boet. Pa Ninusca Nunez a pidi 240 ora di trabou pa comunidad of 120 dia sera, 4 luna di prizon condicional y 3 aña di prueba. Den e caso di Yvonne Martinus, Tramitador, PG a pidi vrijspraak.
Awe lo tin e parti di abogadonan cu ta defende e acusadonan, mientras cu mañan tanto PG como Abogadonan ta haya chens pa reacciona riba e ponencianan cu cada un a trece dilanti, pa finalisa cu ultimo palabra di e acusadonan.


text:
Fundacion Respeta Mi ta haya cu ta importante pa trece algun punto dilanti den conexion cu e momentonan dificil aki cu nos ta bibando actualmente durante e crisis di COVID-19, mirando cu tog tin un cambio, y pues e risico pa abuso di mucha t’ey. Awor por ehempel cu e muchanan ta den circumstancianan cu nan ta mayoria di biaha na cas. Jeanmiree van der Werf di ‘Fundacion Respeta Mi’ ta bisa cu esaki por ta algo bon, mirando cu lo tin mas bista riba e muchanan. Sinembargo, Jeanmiree ta expresa cu esaki por ta algo menos bon tambe pa muchanan cu mastanto por ehempel na scol nan tabata sinti nan mes mas sigur. “Hopi biaha ora nos duna charla, nos ta bisa e muchanan pa acerca un persona di confiansa, un adulto cu bo por confia den caso cu bo mester di ayudo”, Jeanmiree ta remarka. Fundacion Respeta Mi ta haya cu bisiñanan awor mester bay hunga un rol importante den esaki. Esaki no ta bay pa ‘biba bida di hende’ of haci redo. Abo como bisiña hopi biaha bo por señala hopi cos, y den e caso aki, nos ta papiando den e bienestar di un mucha cu kisas lo tin mester di bo ayudo na por ehempel señala cosnan cu ta mira pasando pafo y no necesariamente paden di e hogar.
‘Si bo wak algo, bisa algo, haci algo!’ Tin ora stress ta hunga un rol importante of factor di risico na unda muchanan por experiencia abuso fisico, abuso verbal of negligencia. Si e stress tog ta un tiki bao control y mayornan por señala un situacion caminda cu ta tuma nota cu e ta birando dimas, pa por tin e abilidad pa parti e tarea na cas y ta dispuesto pa pidi sosten for di instancianan. Aruba tin hopi instancia cu por yuda den e parti di educacion di e mucha, diferente fundacion pa yuda e muchanan, y pa yuda mayornan por ehempel den consehonan di lanta mucha.
Abuso sexual ta un otro asunto. Si abuso ta pasando den e cas, ta logico cu nan lo haci e publico y bisiñanan no lo por señala esaki facilmente. “Abuso sexual ta super scondi, e ta dificil pa señala, pero bo mester keda alerta”, Jeanmiree ta expresa. Si bo wak algo, bisa algo, haci algo. No lag’e scondi. E bienestar di nos muchanan ta asunto di tur hende. E mester bira un responsabilidad di comunidad. Bo tin cu informa bo mes tocante abuso y bienestar di mucha: informa, señala y actua.
Mayoria di biaha preguntanan manera: ‘Unda mi por bay pa raporta un caso di abuso?’ of ‘Kico mi por haci?’ ta resona den comunidad, y ta pa e motibo aki Fundacion Respeta Mi ta haya hopi importante pa sigui traha incansablemente duro riba un di nan metanan di mas grandi, cual ta prevencion. Por medio di conscientisacion, papiando habri cu otro, siñando for di con otro paisnan ta atende cu e temanan aki, y specialmente trahando hunto, Fundacion Respeta Mi ta mas cu sigur cu asina poco poco nos por cuminsa na resolve e problemanan social aki riba nos isla. E tema di sexualidad segun e Fundacion, ta keda un tema hopi taboo riba su mes na Aruba ainda. Pues, e importancia di conscientisacion ta awe hopi mas grandi, apesar cu nos ta biba den un era di informacion, na unda cu nos por haya tur clase di informacion, ki ora cu nos mester. Fundacion Respeta Mi ta haya sumamente importante pa dialogo keda riba mesa, y no solamente despues cu un caso lamentabel ta sosode.
Fundacion Respeta mi ta un fundacion cu ta boga pa sosten pa asina nan por sigui na sostene nos comunidad. Cu fondo y apoyo adecua, un fundacion manera esaki por haci cosnan manera trece expertonan profesional di exterior pa duna charla y tayer na un otro nivel, y asina stimula y inspira nos comunidad.
E fundacion ta tin su oficina na Dominicanessenstraat 12 caminda bo por pasa libremente pa mas informacion entre dialuna pa diabierna, di 8’or di mainta pa 5’or di atardi non-stop.Nan number di telefon ta (+297) 582-4433 y nan coreo electronico ta: respetami@setarnet.aw. Tambe bo por sigui nan riba nan Facebook ‘Fundacion Respeta Mi’ pa mas informacion.


text:
Un ciudad hopi popular pa celebra ‘destination wedding’ pa e parehanan Arubiano ta Medellin, Colombia. Aña pasa 16 di december Sonaly Acosta y Jerusho Fernandez a celebra nan matrimonio cu un fiesta fabuloso riba piso 18, cu e presentacion sorpresa di Janiro Eisden. E aña aki na juli otro boda super bello a tuma lugar na Medellin, unda famia y amistadnan a comparti e dia memorabel cu Carolina de Souza y Osmar Britten. Un boda estilo campestre unda e novia a yega den un boto chikito, riba e tononan di violin, cello y piano.
Den e fin di siman cu a pasa tabatin otro boda espectacular cu a tuma lugar na Medellin, caminda un cantidad di persona di Aruba tabata invita na e enlace matrimonial di Laura Peñate y Alex Mansur. Un boda cu for di e diferente post riba social media por a mira, cu esaki tabata realmente un anochi magico y inolvidabel. Famia Mansur tabata presente na Medellin y tambe amigonan di e pareha na e enlace matrimonial di Alex y Laura. Pabien na e pareha y un eterno luna de miel.


text:
ORANJESTAD, Aruba: Recientemente atletanan di Special Olympics a ricibi un tempo liber di nan trainingnan intensivo, pa djis relaha y diberti un poco. E 30 atletanan, famia, miembronan di Special Olympics Aruba, representantenan di Digicel y sponsornan, a reuni na tereno di SVGA pa un anochi di wega y baile, cual lo eleva compañerismo entre miembronan.
Digicel como un sostenedo di Special Olympics Aruba pa hopi aña tabata t’ey presente cu algun miembro di nan team p’asina experencia e ambiente agradabel aki. E actividadnan cu e anochi aki a tawata inclui: wega di bolas y Badminton, cu un toke special unda atletanan a competi contra nan entrenadonan tambe. E punto culminante di e anochi aki tabata e competencia di baile, unda cu atletanan a demostra cu nan tin e mesun habilidad riba pista di baile cu nan tin den e diferente disciplinanan deportivo.
Arthuro “Tuyo” Werleman, director di directiva di Special Olympics Aruba a remarca, “e meta di e actividad tabata pa sigura cu atletanan ta interactua cu otro, como cu durante competencia di “National Games” cu ta wordo teni na diferente parti rond mundo, atletanan no tin e oportunidad pa conecta cu otro y crea amistad na e momento ey.”
Marketing & Branding Manager di Digicel, Jennifer Kock, a expresa, “E tipo di actividadnan interactivo asina ta importante, si berdaderamente nos ta traha den direccion di un comunidad uni. Tabata un placer pa Digicel participa no solamente como un sostenedo di e actividad, pero tambe pa djis relaha y comparti momentonan special cu e atletanan.”


text:
E edicion di FOCUS pa e luna di october ta brindando mas pagina pa asina entretene su lectornan fiel cu un contenido varia y interesante. Riba e portada ta ilustra Daniela Kuipers Ramos, cu ta comparti su storia con su bida a cambia desde cu su mama a fayece. A pesar di tur cos cu el a pasa aden, el a sigui dilanti trahando pa por come y paga su gastonan mientras e tabata bay Colegio. Awendia cu su 29 aña el a logra adkiri tur e metanan cu el a pone te cu awor y ademas di tur su logronan profesional, Daniela a topa cu e amor di su bida y nan a celebra un ‘fairy tale wedding’ e aña aki.
E matrimonio di Osmar Britten y Carolina de Souza na Medellin, Colombia tabata uno poco menos tradicional y diferente. For di prome instante, Carolina tabata kier un ‘garden wedding’ of estilo campestre. E pareha a skirbi nan propio ‘vows’ y e invitadonan tabata yega den un boto chikito, riba e tononan di violin, cello y piano. Un reportahe fotografico espectacular di e celebracion matrimonial por ser mira den e revista.
For di Argentina Daniela Fernandez a bin traha na Aruba como ‘sommelier’ unda e ta sinti cu e lo bay expande mas su conocimento di e mundo di biña. Den su bida personal, e ta sinti cu a inicia un etapa nobo, completamente distinto. Daniela ta splica den FOCUS con ta scoge un bon biña, y ta comparti algun ‘pairing’ di cuminda y biña cu p’e ta esnan mas exkisito. Haya sa tambe cua ta e ‘faux pax’ mas grandi cu e hendenan ta haci ora di ordena y bebe biña.
E personahe cu un trayectoria di 40 aña den mundo radial y 5 luna como presentado di e programa Nos Mainta, Ivan Kelie JR., ta conta con el a hay’e confronta cu e malesa devastador di cancer. Awendia e mester a haci adaptacion completo na su estilo di bida y ta den e proceso di sanacion ainda. Semper Ivan tabata pidi Dios, pa duna su famia e consuelo, e forza y speranza pa no entrega. No tabata facil, pero nan a surpas’e y a mira luz na otro banda di e tunnel.


text:
Diaranson mainta Aruparking conhuntamente cu ATA a cuminsa entrega hangers pa spiel dilanti di autonan di huur y desktops informativo cu tur informacion relavante tocante parkeo paga na Aruba.
Mirando cu Aruba ta conta cu miles di bishitante y hopi di nan ta repeat visitors, ATA conhuntamente cu Aruparking a mira e necesidad pa busca e manera mas adecuado pa ofrece informacion na turistanan tocante parkeo paga, den e caso aki, den centro di ciudad.
E hangers y e desktopnan a wordo traha cu tur e datonan necesario relaciona cu e cambio aki y ta bin tanto na Ingles como na Spaño.
E mainta aki tabatin diferente compania di huur auto presente y e comentarionan tabata hopi positivo pa cu e iniciativa aki, cual nan ta considere hopi mihor cu e flyers cu tabatin inicialmente.
Presente pa e ocasion aki tabata Director di Arubus cu ta e compania madre di Aruparking, Teo Croes y CEO di ATA, Ronella Tjin Asjoe-Croes. Ambos a hiba palabra y a indica e importancia di e hangers y desktopnan cualnan ta contribui na mehoracion di e servicio cu ta wordo brinda na nos bishitantenan dor di carrentals y na un forma gratuito.
Aruparking lo sigui traha pa mehora servicio na tur usuario y ya caba por informa cu otro siman nos lo ta lanzando oficialmente nos app, lo cual lo haci e experiencia di parkeo den centro di ciudad uno mas agradabel y facil.


text:
FDOK ta felisitá i ekspresá apresio pa aporte balioso di hende muhé den deporte na Kòrsou.
FDOK ta felisitá i ekspresá apresio pa aporte balioso di hende muhé den deporte na Kòrsou.
Dia internashonal di hende muhé
PABIEN na tur ser femenino.
KASTIGU DI MORTO PA HENDE MUHE !!!!!
Den deporte tambe hende muhe mester a hiba un lucha di emanisipashon.
Na aña 776 promé ku Kristu e promé Weganan Olímpiko Klásiko a keda tené na Olympia. Katibunan por a presensiá e Weganan, pero pa hende muhé kasá, e tabata prohibí i ta tin kastigu di morto pa esnan ku faya ku e prohibishon. Muhé soltero!! si por a bishitá i presensiá e weganan sin problema. Sinembargo tabata PROHIBI pa hende muhé partisipá.
WEGANAN OLIMPIKO MODERNO
Fundadó di Weganan Olímpiko (WO) moderno Piere de Coubertin tabata radikalmente KONTRA partisipashon di hende muhé den WO i a mantené su punto di bista te final. Hende muhé por a presensiá deporte, pero NO por a partisipá. Na e promé Weganan moderno na Athenas (1896) niun hende muhé por a kompetí!!!
Esei ta nifiká ku den deporte TAMBE, hende muhé mester a inisiá un lucha di emansipashon pa akseptashon den DEPORTE i a dura basta aña promé ku esei a bira (parsialmente) realidat.
Na e siguiente W.O. solamente 11 hende muhé e keda permití pa partisipá, na 1904 ocho hende muhé i na 1908 36 hende muhé.
WEGANAN OLIMPIKO PA HENDE MUHE SO !!!!
Ora Madame Milliat su petishon pa inkluí eventonan di atletismo pa hende muhé no a haña akohida e a lanta “Fédération Sportive Fémenine Internationale (FSFI) ku na 1922 (Paris) a organisá e promé WEGANAN OLIMPIKO PA HENDE MUHE!!! Esta un kurashi di kita sombré.
Na 1926 a organisá e di dos W.O. pa hende muhé na Gotenburg. Riba protesta fuerte di Komité Olímpiko mester a kambia e nòmber pa Weganan Internashonal pa hende muhé. Federashon di ATLETISMO mundial e tempu ei, tabata un di e federashonnan ku mas a bringa KONTRA partisipashon di hende muhé.
Ta DESPUES ku e fundadó di W.O. Pierre de Coubertin a baha komo presidente, hende muhé a logra gana e bataya i a logra partisipashon pa promé be den atletismo na W.O. den 1928 na Amsterdam. FSFI a keda organisá weganan pa hende muhé te 1943 ora porfin a logra partisipashon kompletu di atletismo pa hende muhé riba programa olímpiko.
Te ku 1981 – apenas 30 aña pasá- Komité Olímpiko Internashonal (KOI) tabata un asuntu úniko i eksklusivamente pa hende hòmber. Ta te na 1981, Pirjo Haggman (Finlandia) i Flor Isava-Fonseca (Venezuela) tabata e promé hende muhénan ku a keda nombrá den KOI. Durante kongreso “Hende muhé den deporte” na UNA, sra. Flor Isava-Fonseca, riba invitashon di sra. Minister Dijkhoff a tene un charla hopi interesante.
Awe dia internashonal di hende muhé, un bon okashon pa FDOK ekspresá apresio na tur hende muhé enbolbi den deporte i danki speshal pa e trabou boluntario i profeshonal di TUR dirigente. femenino (atministrativo, tékniko i di kompetensia) ku a i ta dunando nan aporte balioso den deporte na bienestar di nos pais Kòrsou.


text:
Gráfiko ilustrando averahe di kasonan di infekshon, por mira un oumento di kaso e último dianan.
PUNDA- Durante Relato di dia ku a tuma lugá ayera, epidemiólogo lokal Dr. Izzy Gerstenbluth, a duna di konosé ku e kantidat di kasonan aktual ta oumentando.
Kontrali na loke outoridatnan lokal a ferwagt e kantidat di kasonan nobo pa loke ta trata infekshon ku e vírus di Covid-19, ta oumentando atrobe. E último dianan aki e tim di epidemiologia ta registrando un kantidat di kontagio nobo pa dia enbes di un redukshon manera tabata e kaso siman pasá.
E oumento aki ta trese preokupashon grandi debí na e oumento di hospitalisashon ku esaki por trese kuné. Análisis di hospitalisashon kousá pa e ola aktual di Covid-19 ta mustra ku mayoria persona ku keda hospitalisá no ta bakuná. Entre 22 di yüli te ku 13 di sèptèmber 151 persona a keda hospitalisá pa motibu di Covid-19. Di e personanan aki 141 persona no tabata bakuná, 4 a risibí solamente un dósis di bakuna, 1 persona a keda infektá denter di dos siman ku a risibí e segundo shòt di bakuna i 5 persona tabata kompletamente bakuná. Di e 5 personanan kompletamente bakuná, 3 persona su sistema inmunológiko ta perhudiká. Manera ya Dr. Gerstenbluth a informá durante seshonnan anterior, personanan ku un sistema inmunológiko débil no ta sufisientemente protehá ku dos shòt di bakuna. Pa e motibu aki ekspertonan internashonal ta deliberando un shòt adishonal pa e grupo aki.
Mirando e sifranan di hospitalisashon por bisa ku di 151 persona ku a keda hospitalisá, 149 no tabata kompletamente protehá i 141 persona no a bakuná mes. Esaki ta resultá den un porsentahe di mas ku 98%, kual ta nifiká ku gran mayoria di personanan ku ta risibí kuido médiko pa motibu di Covid-19 no ta bakuná.
Ku e informashon aki Dr. Gerstenbluth ta enfatisá un bia mas ku tin sufisiente evidensia ku bakunashon ta baha e chèns di malesa severo hospitalisashon i morto kousá pa Covid-19.